title: Kirkkoherrakunta

text: Kirkkoherrakunnan perustaminen ja samalla seurakunnan itsenäistyminen oli toisinaan pitkä ja monivaiheinen tapahtuma. Kuusjoen kappeliseurakunnalla oli velvollisuus osallistua Perttelin kirkkoherran palkkaukseen ja Perttelin pappilan kunnossapitoon. Koska se koettiin hankalaksi, haluttiin asiaan muutos. Kuusjoen kirkonkokous päätti 12. joulukuuta 1907 asettaa toimikunnan edistämään asiaa ja laatimaan ehdotus tulevan kirkkoherran palkkauksesta. Kirkonkokous hyväksyi 21. tammikuuta 1908 toimikunnan ehdotuksen. Seuraavaksi anottiin tuomiokapitulilta, että se määräisi pidettäväksi asian vaatimat kirkonkokoukset Kuusjoella ja Perttelissä.


title: Kirkkoherrakunta

text: Lääninrovasti Karl Troberg piti huhtikuussa 1908 kirkonkokoukset molemmissa seurakunnissa. Molemmissa kokouksissa kannatettiin Kuusjoen itsenäistymistä ja niin tuomiokapituli saattoi tehdä esityksen senaatille 11. kesäkuuta 1908. Koska myös Turun ja Porin läänin kuvernööri puolsi lausunnossaan asiaa, senaatti saattoi antaa myönteisen päätöksen 3. syyskuuta 1908. Päätöksen mukaan Kuusjoen seurakunnasta tuli itsenäinen kirkkoherrakunta sitten, kun virassaan olevat Perttelin kirkkoherra Vihtori Korpela ja Kuusjoen kappalainen Antti Fabian Oja poistuisivat viroistaan. Kun Korpela valittiin syksyllä 1911 toiseen virkaan, päätti Kuusjoen kirkonkokous 3. joulukuuta 1911 sopia Ojan kanssa, että tämäkin irtisanoutuisi virastaan. Sopimus tehtiin tuomiokapitulin määräämässä kirkonkokouksessa 27. helmikuuta 1912. Ojan asettama ehto sopimiselle oli, että jollei hän tulisi valituksi uuteen Kuusjoen kirkkoherran virkaan, Kuusjoen seurakunta maksaisi hänelle vuosittaisen korvauksen, kunnes hänet valittaisiin yhtä hyvään vakinaiseen virkaan toisaalla. Tuomiokapituli hyväksyi ja senaatti vahvisti sopimuksen. Kun Oja irtisanoutui kappalaisen virastaan, voitiin Kuusjoen kirkkoherran virka julistaa haettavaksi. Virkaan valittiin Oja ja niin Kuusjoen kirkkoherrakunta saattoi aloittaa toimintansa toukokuun alussa 1913.


title: Artésien-normand

text: Artésien-normand on sukupuuttoon kuollut ranskalainen koirarotu. Se oli aiemmin FCI:n hyväksymä.


title: Artésien-normand

text: Artésien-normand oli keskikokoinen, rakenteeltaan melko raskasrakenteinen ajokoira. Sen nenä oli leveä ja purenta joko leikkaava tai tasapurenta. Silmät olivat suuret ja vakavailmeiset ja korvat riippuvat ja alhaalle asettuneet. Sileä, hieno ja erittäin tiheä karvapeite saattoi olla joko kaksi- (piebald) tai kolmivärinen (tricolour). Ensiksi mainitussa vaihtoehdossa pohjavärin tuli olla valkoinen, jossa oli riistanväriset, mäyränharmaat tai oranssit merkit. Valkoisen alueen pilkutus, joka tunnetaan monella ajokoira- ja seisojarodulla termillä "ticking" tai "roan", oli epätoivottava ominaisuus. Säkäkorkeus vaihteli 45-60 cm välillä. Liikkeet olivat joustavat ja hiljaiset.


title: Artésien-normand

text: Rodun kuvaillaan olleen omanarvontuntoinen ja hyväluonteinen. Sitä käytettiin tavallisesti ajuemetsästykseen.


title: Artésien-normand

text: Artésien-normand oli läheistä sukua basset artésien normandille, josta se erosi lähinnä raajojensa pituudella ja suuremmalla koollaan. Näistä kahdesta pienikokoisen bassetti-rodun uskotaan olleen vanhempi.


title: V. J. Penttala

text: Viljo Johannes Penttala (1. kesäkuuta 1891 Isokyrö – 12. heinäkuuta 1966 Helsinki) oli suomalainen kansakoulunopettaja, urheilijujärjestövaikuttaja ja suojeluskuntajärjestön aktiivi.


title: V. J. Penttala

text: Penttalan vanhemmat olivat maanviljelijä Isak Penttala, ent. Vaismaa (1860–1935) ja Kreeta Vilhelmiina Matintytär Mattila. Hän valmistui vuonna 1908 Vaasan kauppakoulusta ja vuonna 1914 Rauman seminaarista.


title: V. J. Penttala

text: Penttala toimi vuodesta 1915 lähtien Kankaan kansakoulun johtajana Kouvolassa. Hän joutui Suomen sisällissodan alkuvaiheessa punaisten pidättämäksi mutta pääsi kuulustelujen jälkeen vapaaksi ja pakeni sitten valkoisten puolelle.


title: V. J. Penttala

text: Penttala toimi 1918 parin kuukauden ajan "Kouvolan Sanomien" päätoimittajana ja oli myös Kouvolan suojeluskunnan paikallispäällikkönä. Hän siirtyi sitten suojeluskuntajärjestön palvelukseen kasvatuspäälliköksi ja toimi vuosina 1924–1942 Kymenlaakson suojeluskuntapiirin huoltopäällikönä. Hän kävi Kadettikoulun vuosina 1927–1929. Vuonna 1941 Penttala hoiti Kouvolassa vapaaehtoisten värväystä suomalaiseen SS-pataljoonaan. Vuosina 1942–1944 hän työskenteli suojeluskuntien "Hakkapeliitta"-lehdessä. Sotien jälkeen Penttala oli Tapaturmantorjunta ry:n talousjohtaja ja Varokeino-lehden toimittaja.


title: V. J. Penttala

text: Penttala harrasti nuoruudestaan alkaen useita urheilulajeja, erityisesti painia. Hän oli Suomen Painiliiton puheenjohtajana 1929–1931 ja 1941. Hän oli myös Suomen olympiakomitean jäsen sekä kuului SVUL:n johtokuntaan ja johti sen Kymen piiriä.


title: V. J. Penttala

text: Penttala julkaisi vuonna 1961 Suomen sisällissodan tapahtumia Kymenlaaksossa valkoisten näkökulmasta kuvanneen teoksen "Pohjois-Kymenlaakson itsenäisyyshistoria". Hän kirjoitti myös seitsemän eri alojen turvallisuusopasta.


title: Artoisinbassetti

text: Artoisinbassetti on sukupuuttoon kuollut ranskalainen koirarotu. Se oli aiemmin FCI:n hyväksymä.


title: Artoisinbassetti

text: Artoisinbassetti oli pieni, matalaraajainen, vankkarakenteinen ja rungoltaan pitkänomainen bassetti. Sen tiiviisti ihonmyötäinen, hieman karhea karvapeite oli väritykseltään joko kaksi- tai kolmivärinen (tricolour). Ensiksi mainitussa pohjavärin tuli olla valkoinen, ja siinä olleiden merkkien väri saattoi olla mm. ruskeaharmaa, mäyränharmaa tai oranssi. Säkäkorkeus oli 28–32 cm..


title: Artoisinbassetti

text: Artoisinbassetti oli erittäin riistaviettinen ja innokas metsästäjä.


title: Artoisinbassetti

text: Rotua käytettiin Artois'n alueella luolametsästykseen, ja sen pääasiallista riistaa olivat mäyrät ja ketut. Sitä alettiin kuitenkin risteyttää normandianbassetin kanssa, ja nämä risteytykset alkoivat olla puhdasrotuisia suositumpia. Tämän vuoksi 1800-luvun lopulla artoisinbassetti päätettiin yhdistää kokonaan normandianbassetin kanssa uudeksi roduksi nimeltä basset artésien normand.


title: Mölandet

text: Mölandet on saari Sipoon edustalla Suomenlahdessa. Se kuuluu Sipoon kunnan Granön kaupunginosaan.


title: Mölandet

text: Lännessä Kalkkisaarenselän vastarannalla ovat Vuosaaren sataman lähimmät laiturit, pohjoisessa on Granön saari.


title: Mölandet

text: Mölandet oli Husön kartanon (Talosaari) omistuksessa vuosisadan vaihteessa. Saari jaettiin huvilatonteiksi vuonna 1922. Saaren rannoille muodostui pääosin 1920–1940-luvuilla jokseenkin yhtenäinen kesähuvilamiljöö. Vuonna 1922 tehty palstoitussuunnitelma oli varsin tiheä ja jakoi saaren rannat kokonaisuudessaan huvilapalstoiksi. Ainoa torppa sijaitsi pohjoisrannalla saaren keskiosassa.


title: Mölandet

text: Mölandet kaavoitus on liitetty "Sipoon saariston ja rannikon osayleiskaava" alueeseen. Kaava on hyväksytty Sipoon valtuustossa 1. marraskuuta 2010, mutta kaavasta on valitettu Helsingin hallinto-oikeuteen (tilanne 2014).


title: Mölandet

text: Läntisessä niemessä sijaitsee yhteyslaituri, josta lähtee kävelytie kaikille saaren huviloille. Nykyisin tie on lähes umpeen kasvanut.


title: Mölandet

text: Saarella on useita korkeatasoisia rakennusmestarihuviloita sekä arkkitehti Oiva Kallion suunnittelema 1920-luvun tyylipuhdasta klassisismia edustava Villa Sainio, jonka kenkätehtailija Sainio rakennutti henkilökuntansa kesänviettopaikaksi. Villa Sainio toimii nykyään Vantaan kaupungin omistamana Mölis-nimisenä vapaa-ajanviettopaikkana.


title: Mölandet

text: Myös Vuosaaren Urheilukalastajat r.y:n kesäpaikka sijaitsee saarella.


title: Mölandet

text: Mölandetin eteläiset vesi- ja maa-alueet, pinta-alaltaan noin 145 hehtaaria, omistaa Etelä-Mölandetin kalastus- ja luonnonsuojeluyhdistys ry. Osa yhdistyksen alueesta on luonnonsuojelualuetta.


title: Ratchet & Clank: Nexus

text: Ratchet & Clank: Nexus (Euroopan ulkopuolella Ratchet & Clank: Into the Nexus) on Insomniac Gamesin kehittämä ja Sony Computer Entertainmentin julkaisema tasohyppelypeli. Se on "Future"-sarjan neljäs ja viimeinen osa. Se julkaistiin vain PlayStation 3:lle Australiassa 6. marraskuuta, Pohjois-Amerikassa 12. marraskuuta, Euroopassa 22. marraskuuta ja Japanissa 12. joulukuuta 2013.


title: Ratchet & Clank: Nexus

text: Insomniac Games on vahvistanut tiedon siitä, että tähän peliin on sisällytetty "n" latauskoodi.


title: Ratchet & Clank: Nexus

text: "Ratchet & Clank: Nexus" on saanut pääosin positiivisen vastaanoton kriitikoilta. GameRankingsillä sen keskiarvoksi muodostui 77.88% ja Metacriticillä 76/100. Josh Engen GameZonesta antoi arvosanaksi 7.5/10.


title: Mikki Hiiri – Joulu Ankkalinnassa

text: Mikki Hiiri – Joulu Ankkalinnassa (myös Mikki Hiiri ja Ankkalinnan joulu, engl. "Mickey's Twice Upon a Christmas") on Disneyn piirroselokuva vuodelta 2004. Elokuva koostuu viidestä itsenäisestä jaksosta, joita yhdistää jouluteema. Elokuvan hahmot ovat Mikki Hiiri, Aku Ankka, Hessu Hopo, Minni Hiiri, Iines Ankka, Pluto, Max Hopo, Roope Ankka, Tupu, Hupu ja Lupu.


title: Mikki Hiiri – Joulu Ankkalinnassa

text: 1. Jääprinsessa


title: Mikki Hiiri – Joulu Ankkalinnassa

text: 2. Joulutonttuilua


title: Mikki Hiiri – Joulu Ankkalinnassa

text: 3. Jouluksi kotiin


title: Mikki Hiiri – Joulu Ankkalinnassa

text: 4. Akun rauhaton joulu


title: Mikki Hiiri – Joulu Ankkalinnassa

text: 5. Joulukoiruuksia


title: Elmeri Eronen

text: Elmeri Eronen (s. 27. tammikuuta 1995 Turku) on suomalainen jääkiekkopuolustaja, joka edustaa SM-liigajoukkue Turun Palloseuraa. Hän laukoo oikealta.


title: Elmeri Eronen

text: Eronen on Turun Palloseuran oma kasvatti. Hän voitti B-nuorten SM-hopeaa vuonna 2011 ja SM-pronssia vuonna 2012. Eronen oli kaudella 2011–2012 myös TPS:n eniten maaleja tehnyt puolustaja kymmenellä osumallaan.


title: Elmeri Eronen

text: Kaudella 2013–2014 Eronen debytoi TPS:n SM-liigajoukkueessa, jossa hän pelasi ensimmäisen ottelunsa 14. helmikuuta 2014 Helsingin IFK:ta vastaan. Eronen pelasi kauden aikana kaksi liigaottelua. Hänen runkosarjansa A-nuorissa jäi kuitenkin vain 26 ottelun mittaiseksi pohjeluun murtuman vuoksi. Kaudella 2014–2015 Eronen avasi maalitilinsä SM-liigassa ja hän teki liigauransa avausmaalin 20. tammikuuta 2015 vieraissa Rauman Lukkoa vastaan. Mikael Eklöf valitsi Erosen ottelun legendojen tähtien kolmostähdeksi. Yhteensä hänen tulokaskautensa toi 27 runkosarjaottelussa tehot 1+4=5. Eronen pelasi ison osan kaudestaan myös TPS:n A-nuorissa. Hän voitti A-nuorten SM-liigan pudotuspelien puolustajien syöttöpörssin ja jakoi puolustajien pistepörssin voiton Bluesin Veeti Vainion kanssa seitsemällä syöttöpisteellään. Eronen voitti kauden päätteeksi A-nuorten Suomenmestaruuden. Tammikuussa 2015 Eronen teki kaksivuotisen jatkosopimuksen TPS:n kanssa.


title: Elmeri Eronen

text: Ensimmäisellä kokonaisella SM-liigakaudellaan 2015–2016 Eronen teki 55 runkosarjaottelussa kuusi syöttöpistettä ja kahdeksassa playoff-ottelussa kaksi syöttöpistettä. Hän pelasi lähes koko kauden TPS:n ykköspuolustajaparissa Henrik Tallinderin kanssa. Kaudella 2016–2017 Eronen jakoi pudotuspeleissä TPS:n sisäisen tehotilaston voiton Harri Tikkasen kanssa lukemalla +4, kuten myös Mestarien liigassa kolmen muun pelaajan kanssa lukemalla +5. Tammikuussa 2017 hän teki joukkueen kanssa kaksivuotisen jatkosopimuksen.


title: Elmeri Eronen

text: Kaudella 2017–2018 Eronen teki SM-liigan yhden kauden piste-ennätyksensä tehoilla 2+18=20.


title: Elmeri Eronen

text: Eronen on pelannut kahdeksan nuorten ja 11 poikien maaottelua.


title: Elmeri Eronen

text: Erosen isä on entinen ammattilaiskiekkoilija Kimmo Eronen, joka oli voittamassa TPS:ssä kolmea peräkkäistä Suomenmestaruutta vuosina 1999–2001. Hän voitti urallaan myös yhden Ruotsin- sekä Tanskan-mestaruuden.


title: Nikari

text: Nikari Oy on hienopuuseppä Kari Virtasen vuonna 1967 perustama yritys, joka valmistaa puuhuonekaluja julkisiin kohteisiin ja muihin laatua korostaviin käyttökohteisiin. Virtanen perusti yrityksensä Seinäjoella, mutta nykyisin yritys toimii Fiskarsissa.


title: Nikari

text: Nikari toimi pitkään Kari Virtasen yhden miehen puusepänverstaana, kunnes vuonna 1996 Virtanen aloitti yhteistyön toisen Suomessa toimivan hienopuusepän Rudi Merzin kanssa. Virtasen ja Merzin lisäksi Nikarin huonekalujen muotoilijoita ovat Yrjö Kukkapuro, vuodesta 2011 Nikarin luovana johtajana toimiva Jenni Roininen sekä japanilaiset Tomoshi Nagano ja Motomi Morii.


title: Nikari

text: Nikari Oy käyttää sertifioitua puuta Etelä-Suomen monia puulajeja tarjoavista metsistä ja pyrkii valmistamaan sekä muotoilullisesti että teknisesti mahdollisimman korkealaatuisia ja ajattomia huonekaluja. Pintakäsittelynä kalusteissa käytetään mahdollisimman luonnonmukaisia vaihtoehtoja kuten erilaisia öljyjä, vahoja ja saippuoita.


title: Nikari

text: Nikarin huonekalujen suunnittelu nojautuu pelkistettyyn pohjoismaiseen muotoilutraditioon, joka on herättänyt vastakaikua myös muun muassa Japanissa. Siellä aloitettiin Nikarin kalusteiden lisenssivalmistus vuonna 2010.


title: Nikari

text: Oman malliston lisäksi Nikarin suunnittelijat ja puusepät toimivat usein asiantuntijoina erilaisissa tuotekehitysryhmissä ja vaativissa puuarkkitehtuurikohteissa eri puolilla maailmaa. Suomessa Nikarin kalusteita on käytetty muun muassa Espoon luontokeskus Haltian toteutuksessa.


title: Nikari

text: Vuonna 2012 Nikari Oy toteutti yhteistyössä Maailman luonnonsäätiön kanssa uniikkikalusteiden kokoelman "Designs for Nature", jonka 12 osaa tilattiin eri suunnittelijoilta. Heihin kuuluivat muiden muassa Louise Campbell, Simo Heikkilä, Alfredo Häberli, Harri Koskinen, Wataru Kumano, Jasper Morrison, Samuli Naamanka, Mikko Paakkanen, Aamu Song, Johan Olin ja Nao Tamura.


title: Nikari

text: Vuoden 2009 paikkeilla Kari Virtanen myi Nikari Oy:n sukupolvenvaihdoksen merkeissä Jenni Roiniselle ja Johanna Vuoriolle, jotka nyt toimivat yrityksen luovana johtajana ja toimitusjohtana. Nikari Oy:n liikevaihto vuonna 2012 oli 920 000 euroa ja henkilöstömäärä 9.


title: Nick Mangold

text: Nicholas Mangold (s. 13. tammikuuta 1984 Centerville, Ohio) on yhdysvaltalainen ammattilaisuransa lopettanut amerikkalaisen jalkapallon pelaaja, pelipaikaltaan sentteri. Mangoldia pidetään yhtenä aikansa parhaista senttereistä. Hän edusti koko peliuransansa NFL-seura New York Jetsiä 2006–2017. Hänet valittiin urallaan viisi kertaa Pro Bowliin.


title: Nick Mangold

text: Mangold aloitti amerikkalaisen jalkapallon kotipaikkakunnallaan. Seitsemännellä luokalla hänestä tuli sentteri ja lukiossa hänet valittiin Ohion tähdistöjoukkueeseen. Yliopistouransa Mangold pelasi Ohion valtionyliopistossa, ja neljän yliopistokauden jälkeen New York Jets varasi hänet ensimmäisellä kierroksella.


title: Nick Mangold

text: Mangold vakiinnutti tulokaskaudellaan paikkansa Jetsin aloittavana sentterinä ja oli seuran historian ensimmäinen tulokas joka aloitti kaikki kauden 16 ottelua. Mangoldista kehittyi yksi NFL-liigan parhaista senttereistä ja hän oli yksi harvoista, jotka pystyvät yksinään blokkaamaan puolustuksen sisemmät linjamiehet.


title: Nick Mangold

text: Jets vapautti Mangoldin pelaajasopimuksestaan kauden 2016 jälkeen. Hän oli vuoden pelaamatta, minkä jälkeen hän ilmoitti keväällä 2018 lopettavansa uransa.


title: Zhang Hong

text: Zhang Hong (s. 12. huhtikuuta 1988) on kiinalainen pikaluistelun olympiavoittaja ja MM-mitalisti.


title: Zhang Hong

text: Zhang voitti Sotšin olympialaisissa 2014 kultaa 1000 metrillä ajalla 1.14,02. 500 metrillä hän sijoittui neljänneksi. Sprinttereiden MM-kilpailuissa hän sai hopeaa Naganossa 2014 yhteispistein 151,705 ja pronssia Calgaryssa 2012 pistein 149,705 sekä sijoittui viidenneksi Soulissa 2016 ja kuudenneksi Salt Lake Cityssä 2013. Matkakohtaisissa MM-kilpailuissa hän sai pronssia 500 metrillä Kolomnassa 2016. 1000 metrillä hän on ollut viides Kolomnassa 2016 sekä seitsemäs Inzellissä 2011, Heerenveenissä 2012 ja Sotšissa 2013.


title: Zhang Hong

text: Zhang on voittanut maailmancupin 500 metrillä neljä osakilpailua, ollut kahdesti toinen ja kerran kolmas. 1000 metrillä hän on voittanut yhden osakilpailun, sijoittunut neljä kertaa toiseksi ja kaksi kertaa kolmanneksi. Hän sijoittui 500 metrin kokonaiscupissa toiseksi kaudella 2015–2016. 1000 metrin kokonaiscupissa hän oli viides kaudella 2012–2013.


title: Turun vankileiri

text: Turun vankileiri oli Suomen sisällissodan jälkeen vuosina 1918–1919 Turussa toiminut vankileiri. Sodan voittaneiden valkoisten perustama leiri sijaitsi kaupungin keskustassa Sirkkalan kasarmilla. Turun vankileirillä oli enimmillään 3 300 punavankia. Heistä kuoli Suomen sotasurmat -tietokannan mukaan 176.


title: Turun vankileiri

text: Vankien kokoaminen silloisella Arseninkadulla (nyk. Sirkkalankatu) sijainneelle kasarmille aloitettiin sisällissodan loppuvaiheessa huhtikuussa 1918. Turku oli ollut valkoisten hallussa jo 13. huhtikuuta lähtien, kun Saariston vapaajoukko oli marssinut kaupunkiin kohtaamatta paenneiden punaisten vastarintaa. Vapaajoukko vangitsi kaupunkiin ja Varsinais-Suomen alueelle jääneet punakaartilaiset sekä muut työväenliikkeen aktiivit ja sulki heidät Sirkkalan kasarmille.


title: Turun vankileiri

text: Toukokuun puoliväliin mennessä vankeja oli jo noin tuhat. Suurimmillaan vankimäärä oli kuukautta myöhemmin, jolloin heitä oli arviolta 3 300. Vankien joukossa oli myös noin 160 naista. Turun vankileiri oli Suomen 26 vankileiristä kahdeksanneksi suurin. Vangeista suurin osa oli maakunnan ulkopuolelta, enimmäkseen Satakunnasta, mutta heitä oli runsaasti myös Hämeestä ja Uudeltamaalta. Turun ja Varsinais-Suomen punakaartilaiset puolestaan olivat enimmäkseen muilla Etelä-Suomen leireillä, muun muassa Lahden Hennalassa ja Tammisaaren vankileirillä.


title: Turun vankileiri

text: Leirin johtajana toimi aluksi luutnantti V. Gräsbäck ja kesäkuusta lähtien liikemies A. Arrhenius. Sirkkalan kasarmi eristettiin piikkilanka-aidalla ja sitä vartioi 75 Varsinais-Suomen rykmentin sotilasta, joilla oli aseistuksenaan myös konekivääreitä. Punavankien joukkoarmahdus alkoi syyskuussa 1918 ja Turun vankileiri suljettiin lopulta heinäkuussa 1919.


title: Turun vankileiri

text: Olosuhteet eivät Turussa olleet yhtä huonot kuin esimerkiksi pahamaineisilla Hennalan, Tammisaaren tai Hämeenlinnan vankileireillä. Kuitenkin yli 170 vankia kuoli erilaisiin kulkutauteihin ja muihin sairauksiin. Aluksi kuolemia aiheutti erityisesti isorokko ja syksymmällä leiriin puolestaan iski ympäri maailmaan riehunut espanjantauti.


title: Turun vankileiri

text: Sotasurmatiedoston mukaan sekä nälkään kuolleita että teloitettuja oli Turussa vain yksi. Tämä oli poikkeuksellista, sillä muilla suurilla vankileireillä kumpiakin oli yleensä useita satoja. Ainoa Sirkkalassa ammuttu oli pakoa yrittänyt 18-vuotias työmies Hjalmar Frantsila Tuusulasta. Teloitusten puuttuminen selittyy sisällissodan aikaisen Turun rauhallisuudella, jonka vuoksi valkoiset eivät ilmeisesti ryhtyneet laajamittaisiin kostotoimiin. Koska vangit olivat myös pääosin Turun seudun ulkopuolelta, ei ollut henkilökohtaisia kaunoja teloituksiin johtaneiden ilmiantojen syiksi, kuten oli usealla muulla vankileirillä. Turun vankileirillä kuolleista 176 vangista 40 % oli kotoisin Satakunnasta, 32 % Varsinais-Suomesta, 17 % Uudeltamaalta ja 10 % Hämeestä.


title: Turun vankileiri

text: Sirkkalan kasarmilla on vuonna 1994 pystytetty Turun vankileirin muistomerkki, jonka on suunnitellut Turun piirustuskoulun rehtori Ismo Kajander.


title: Suomen Luotto-osuuskunta

text: Suomen Luotto-osuuskunta (aik. Luottokunta) on vuonna 1965 perustettu osuuskunta. Osuuskunta tarjosi maksamiseen liittyviä palveluita jäsenyrityksilleen ja kuluttajille vuosikymmenten ajan, kunnes myi liiketoimintansa Nets Holdingille 2012. Suomen Luotto-osuuskunta on purkautumassa lähivuosien aikana.


title: Suomen Luotto-osuuskunta

text: Osuuskunnan perustajina olivat Helsingin Aleksanterinkadun kauppiaat ja pankit, jotka halusivat tehdä maksamisesta sujuvampaa. Luottokunnan ensimmäinen maksukortti oli OK-kortti.


title: Suomen Luotto-osuuskunta

text: Maksuvälinevalikoima laajeni voimakkaasti. 1970-luvulla markkinoille tuli yrityksille tarkoitettu Business Eurocard -kortti ja Lounasseteli. Luottokunta ja ravintolat perustivat "Lounasseteli Oy":n vuonna 1974 ravintolaelinkeinon aloitteesta tukemaan niiden yritysten työpaikkaruokailun järjestämistä, joilla ei ollut omaa ruokalaa. Lounasseteli Oy sulautui vuonna 1989 Luottokuntaan. Visa-kortit liitettiin Luottokunnan tuotevalikoimaan 1980-luvun alussa. Vuonna 2009 Luottokunta toi markkinoille Virikesetelin, jolla voi maksaa liikunta- ja kulttuuripalveluja.


title: Suomen Luotto-osuuskunta

text: Osuuskunnan jäsenyys oli pitkään vaatimuksena sille, että kauppa saattoi vastaanottaa Visa- ja MasterCard-korttimaksuja. Luottokunnan pääomistajia ovat pankit ja kaupan keskusliikkeet. Niiden lisäksi Luottokunnalla on noin 20 000 jäsentä, joista hyvin monet pienyrityksiä.


title: Suomen Luotto-osuuskunta

text: Vuoden 2012 huhtikuussa Luottokunta luovutti liiketoimintansa tytäryhtiölleen "Eurocard Oy":lle, jonka nimeksi muutettiin samassa yhteydessä "Luottokunta Oy". Osuuskunta vaihtoi uudeksi nimekseen "Suomen Luotto-osuuskunta". Samaan aikaan uutisoitiin Luottokunta Oy:n myynnistä huutokaupalla. Toimitusjohtaja Heikki Kapasen mukaan Luottokunta haki suurempaa volyymi- ja palvelukehityspohjaa.


title: Suomen Luotto-osuuskunta

text: Elokuussa 2012 Luottokunta Oy:n koko osakekanta myytiin 170 milj. eurolla tanskalaiselle Nets Holding A/S:lle, jonka tytäryhtiö Nets Finland oli toiminut Suomessa vuodesta 1999. Kauppaa toteutui lopullisesti 31. lokakuuta 2012 mennessä. Luottokunta Oy:n nimi muutettiin 14. tammikuuta 2013 Nets Oy:ksi.


title: Suomen Luotto-osuuskunta

text: Suomen Luotto-osuuskunta on ilmoittanut suunnitelmakseen osuuskunnan varojen jakamisen jäsenille ja osuuskunnan purkamisen muutaman vuoden kuluessa.


title: Suomen Luotto-osuuskunta

text: Osuuskunta arvioi joulukuussa 2012 yhden osuutensa arvoksi noin 3 400–4 000 euroa. Samoihin aikoihin uutisoitiin, että ”jobbarit” olivat pikavoittojen toivossa ostaneet osuuksia suorilla puhelinkaupoilla pilkkahintaan. Osuuskunnalla oli tuolloin 67 400 osuutta. Suurimmat omistajat olivat pankkeja ja kaupan keskusliikkeitä: Nordean osuus oli 27 %, OP-Pohjolan 17 % ja Danske Bankin 9 %. Sekä Kesko että SOK omistivat kumpikin 6 % osuuksista. Osuuskunnalla on lisäksi noin 20 000 jäsentä, jotka kukin omistavat vain yhden osuuden.


title: Suomen Luotto-osuuskunta

text: Osuuskunta jakoi varojaan vuosina 2012–2017 osuuspääoman korkona 4 105 euroa/osuus. Jäseniä osuuskunnalla oli vuoden 2016 lopussa vielä 19 931. Osuuskunta arvioi vuonna 2017 saavansa tuloja vielä vuosina 2019–2020.


title: Riihimäen vankileiri

text: Riihimäen vankileiri oli Suomen sisällissodan jälkeen vuonna 1918 Riihimäen varuskunnan alueella toiminut vankileiri, jossa pidettiin enimmillään noin 8 500 punavankia. Heistä kuoli Suomen sotasurmat -tietokannan mukaan teloituksissa, nälkään tai kulkutauteihin yhteensä 981. Vankileiri lakkautettiin lokakuussa 1918 ja sen korvannut pakkotyölaitos keväällä 1921. Vankileirin muistomerkki sijaitsee Riihimäellä Tienhaaran kaupunginosassa.


title: Riihimäen vankileiri

text: Riihimäen punakaarti sai paikkakunnalla sijaitsevan kasarmialueen hallintaansa sieltä poistuneilta venäläisiltä sotilailta maaliskuun lopussa 1918. Hangossa 3. huhtikuuta maihinnoussut Saksan Itämeren-divisioona puolestaan valtasi Riihimäen 22. huhtikuuta. Ennen vetäytymistään punaiset ampuivat samana päivänä yhdeksän kasarmissa pitämäänsä valkoista vankia. Yhteensä he olivat koonneet kasarmille 30 valkoista. Teloittajista ei ole varmaa tietoa, mutta todennäköisesti asialla ei ollut Riihimäen punakaarti vaan joku muualta tullut osasto.


title: Riihimäen vankileiri

text: Tämän jälkeen valkoiset teloittivat Riihimäellä ja muualla Hausjärven pitäjän alueella yhteensä 141 punakaartilaista. Suurin osa teloituksista tapahtui kasarmeilla. Riihimäen valtauksen jälkeen varuskunta oli saksalaisten hallinnassa aina kesäkuun alkuun saakka.


title: Riihimäen vankileiri

text: Punavankeja alettiin kokoamaan varuskunnan alueelle toukokuun 1918 alussa. Vankien määrä kasvoi, ja enimmillään heitä oli virallisen raportin mukaan 8 495. Kyseessä oli Suomen kuudenneksi suurin vankileiri.


title: Riihimäen vankileiri

text: Toukokuun 23. päivänä Riihimäen vankileirin vartiointi annettiin 5. Etelä-Pohjanmaan rykmentin vastuulle. Myöhemmin kesällä se nimettiin uudelleen Riihimäen vartiopataljoonaksi. Syyskuun joukkoarmahdusten myötä vankileiri lakkautettiin lokakuussa 1918 ja se muutettiin pakkotyölaitokseksi. Samalla se siirtyi siviiliviranomaisten hallintaan. Riihimäelle jäi enää kuritushuonetuomion saaneita vankeja, jotka siirrettiin vuoden 1920 loppuun mennessä joko Tammisaaren vankileirille tai Turun ja Lappeenrannan vankiloihin. Virallisesti Riihimäen pakkotyölaitos lopetettiin keväällä 1921.


title: Riihimäen vankileiri

text: Useiden muiden leirien tavoin myös Riihimäellä vangit joutuivat elämään aliravittuina ahtaissa ja epäinhimillisissä oloissa. Leirin ruokahuolto oli puutteellista ja ruokaa puuttui pahimmillaan jopa 2 000 vangilta. Koska elintarvikkeista oli pulaa, leivän sekaan leivottiin esimerkiksi olkia, joka aiheutti suolistotulehduksia. Myös hygienia leirillä oli lähes olematonta. Riihimäen vankileiri ei kuitenkaan ollut olosuhteiltaan pahimmasta päästä valkoisten perustamien lukuisten leirien joukossa.


title: Riihimäen vankileiri

text: Osa vangeista teki pakkotyötä liikemies H. G. Paloheimon mailla sijaitsevilla työsiirtoloilla. He saivat parempaa ravintoa kuin kasarmilla olevat vangit, ja heidän kohtelunsa oli asiallisempaa.


title: Riihimäen vankileiri

text: Riihimäen vankileirin muistomerkki sijaitsee Tienhaaran kaupunginosassa pääradan varrella. Se on samalla alueella, jonne haudattiin vajaat 200 leirillä kuollutta vankia. Tämän niin sanotun Lepolan hautausmaan lisäksi vankeja haudattiin myös Riihimäen hautausmaalle ja osa ruumiista lähetettiin vainajien kotiseuduille. Vankileirin perustamisvaiheessa hautauksia suoritettiin lisäksi kasarmialuetta ympäröiviin metsiköihin ja Riihimäen varuskuntakirkon lähistölle. Lepolan hautausmaan vihki syyskuussa 1918 vankileirin pappina toiminut Urho Valtari. Muistomerkki paikalle pystytettiin vuonna 1950.


title: Jill St. John

text: Jill St. John, oik. "Jill Arlyn Oppenheim" (s. 19. elokuuta 1940) on yhdysvaltalainen näyttelijä. Hän on näytellyt muun muassa Bond-tyttöä James Bond -elokuvassa "Timantit ovat ikuisia". 1960-1980-luvulla hän näytteli useissa televisiosarjoissa ja -elokuvissa. Hänen puolisonsa on vuodesta 1990 ollut näyttelijä Robert Wagner.


title: Penttala

text: Penttala on suomalainen sukunimi seuraavilla henkilöillä:


title: Isokärsämö

text: Isokärsämö ("Achillea salicifolia") on kärsämöiden sukuun kuuluva laji. Se muistuttaa ojakärsämöä, mutta on kookkaampi. Lehtien reuna on kaksinkertaisesti sahalaitainen. Lehdet ovat vaaleanvihreät tai kellertävät. Lehtilapa on karvainen. Mykerö on melko tiheä. Lajia tavataan enimmäkseen Saksan itäosissa. Sitä tavataan myös Vanajaveden ympäristössä sekä muualla Suomessa muinaistulokkaana.


title: Perintöosuuden luovutus

text: Perintöosuuden luovutus on perittävän kuoleman jälkeen tehtävä oikeustoimi, jolla kuolinpesän osakas siirtää toiselle henkilölle oikeutensa saada perinnönjaossa perintöosaansa vastaava määrä omaisuutta. Luovutus voi tapahtua vastiketta vastaan tai vastikkeetta. Pesäosuutensa voi luovuttaa myös yleisjälkisäädöksen saaja. Luovutuksen saajana voi yhtä hyvin olla pesän osakas tai pesän oikeuspiirin ulkopuolinen henkilö. Perintöosuuden eli pesäosuuden luovutus tai luovutukset korvaavat perinnönjaon.


title: Perintöosuuden luovutus

text: Tällainen oikeustoimi on tehtävä kirjallisesti ja luovutusasiakirja on allekirjoitettava, mutta siinä ei tarvitse noudattaa kiinteistön kaupan muotoja, vaikka vainajan jäämistöön kuuluisikin kiinteää omaisuutta. Sen sijaan, jos perillinen myy osuutensa jäämistöön kuuluvasta kiinteistöstä, on myynnissä noudatettava kiinteistön kaupan muotoja. Luovutuksensaajalla on oikeus ja velvollisuus hakea kiinteistösaannolleen lainhuuto ja hänellä on myös mahdollisuus käyttää omistajan kannevaltaa sivullistahon suhteen.


title: Perintöosuuden luovutus

text: Perintöosuuden luovutuksen oikeusvaikutuksista on huomattava, että perillinen säilyy kuolinpesän osakkaana luovutuksesta huolimatta. Toisaalta luovutuksensaajan asema muistuttaa läheisesti perillisen asemaa. Niinpä luovutuksensaajalla on esimerkiksi käytettävissään samat oikeussuojakeinot kuin perilliselläkin. Luovutuksensaajan suojana pesänselvityksessä ja perinnönjaossa ovat perintökaaren säätämät määräykset siitä, että häntä on kohdeltava kuin osakasta.


title: Perintöosuuden luovutus

text: Perintöosuuden luovutus ei muuta pesän osakkuussuhteita. Luovuttaja säilyttää hallintovaltuutensa ja ainoastaan hän on osallinen yhteishallintoon. Hallintaan liittyvissä asioissa luovutuksen saajaa ei tarvitse kuulla. Tämä perustuu siihen, että luovuttajaosakkaan tulee voida valvoa yhteishallintoa, sillä hän on kaupanvastuussa sovitun osuuden saannista ja hänen on pystyttävä estämään etuaan loukkaavat toimet.


title: Perintöosuuden luovutus

text: Jottei luovutuksensaajan etuja voitaisi vahingoittaa pesän osakkaiden käyttäessä oikeuksiaan väärin, on hänellä valta käynnistää pesänselvitys ja perinnönjako sekä oikeus hyödyntää osakkaalle säädettyjä oikeuksia. Luovutuksensaaja on kutsuttava perinnönjakotilaisuuteen ja häntä on kuultava laadittaessa alustavaa jakoehdotusta. Hänellä on myös oikeus saada osa kaikenlaatuisesta omaisuudesta, ellei saada aikaan sovintoa muunlaisesta jaosta. Lisäksi hänellä on oikeus moittia suoritettua jakoa. Näillä perusteilla on oikeutettua käyttää nimitystä rinnakkaislegitimaatio.


title: Perintöosuuden luovutus

text: Luovutuksensaajan omistusoikeus hänelle tulevaan omaisuuteen syntyy perintöosuuden luovutuksen ja perinnönjaon yhteisvaikutuksesta. Luovutuksesta tehdyn asiakirjan otsikko ei määrää sille asetettavia muotovaatimuksia, vaan tärkeintä on luovutustarkoitus (KKO 1965 II 48). Tästä säännöstä käytetään nimitystä "falsa demonstratio non nocet." Asiakirjasta (sopimuksesta) on käytävä ilmi luovutuksen kohde, sopimusehdot ja mahdollinen luovutushinta. Käytännössä luovutukset tapahtuvat käypiä jakoarvoja alhaisemmin hinnoin.


title: Memories (David Guettan kappale)

text: Memories on ranskalaisen DJ:n David Guettan kappale, jossa esiintyy myös amerikkalainen räppäri Kid Cudi. Se julkaistiin Guettan neljännen, One Love-studioalbumin neljäntenä singlenä. Kappaleesta tuli Top 5-hitti Itävallassa, Belgiassa, Tšekissä, Australiassa, Alankomaissa, Suomessa, Puolassa, Uudessa-Seelannissa, Ranskassa ja Irlannissa. Siitä tuli Top 10-hitti Saksassa, Sveitsissä ja Tanskassa. Kappaleen musiikkivideo kuvattiin Miamissa ja sen ohjasi Keith Schofield.


title: Memories (David Guettan kappale)

text: UK CD SingleFrench CD Single


title: Mieskuoro Laulun Ystävät

text: Mieskuoro Laulun Ystävät ry on suomalainen mieskuoro, joka on suurelle yleisölle tuttu vuosittain televisioitavasta ja radioitavasta joulurauhan julistustilaisuudesta Turun Vanhalla Suurtorilla. Yhden tärkeimmistä huomionosoituksista kuoro sai osakseen vuonna 1984, jolloin se valittiin Suomen mieskuoroksi ja palkittiin Suomen Mieskuoroliiton jakamalla "Immun kipolla".


title: Mieskuoro Laulun Ystävät

text: Kuoron ohjelmisto rakentuu pääasiassa kotimaisesta mieskuoromusiikista. Kirjanpidon mukaan esitettyjä teoksia on noin 500, joiden joukossa on useita uusia mieskuoroteoksia muun muassa Leevi Madetojalta, Martti Turuselta ja Erkki Salmenhaaralta. Suomalaisille mieskuoroille ja näin myös Laulun Ystäville on säveltäjämestari Jean Sibeliuksen sävellystuotanto tullut tärkeäksi. Kullervo-sinfonian on kuoro levyttänyt kaksi kertaa ja teosta on esitetty kotimaassa ja ulkomailla toistakymmentä kertaa. Muiden säveltäjien teosten joukosta kannattaa mainita 30 kertaa esitetty Luigi Cherubinin Requiem d-molli ja uusimpana suurprojektina valmistunut oli De Profundis -äänite.


title: Mieskuoro Laulun Ystävät

text: Kuorolle omistettuja sävellyksiä on kuoron juhlavuosiksi tilattu monelta suomalaiselta säveltäjältä, kuten Tauno Pylkkäseltä, Ahti Sonniselta ja Yrjö Hjeltiltä sekä virolaiselta Veljo Tormikselta. Kuoron 100-vuotisjuhliin on tilattu teos, joka pohjautuu tasavallan presidentin puolison, rouva Jenni Haukion, runoihin. Teoksen säveltää aiemmin kuoroa johtanut musiikinlehtori Timo Lehtovaara.


title: Mieskuoro Laulun Ystävät

text: Laulun Ystävillä on historiansa aikana ollut omia tärkeitä tunnusmarsseja säveltäjinä Heikki Klemetti, Martti Turunen ja Esko Solasaari, jonka sävellystä ”Laulun Ystävät” lauletaan edelleenkin. Lisäksi kuoron lippu on saanut oman tunnuslaulunsa ”Lippulaulun”, jonka on säveltänyt Otto Kotilainen.


title: Mieskuoro Laulun Ystävät

text: Mieskuoro Laulun Ystävien perustamisvuosi on 1914. Ensimmäinen virallinen konsertti pidettiin 21. helmikuuta 1915 Turun Akatemiatalossa. Elettiin tsaarinvallan aikaa, jolloin kaupunkiin tarvittiin suomenkielinen kuoro tavoitteena laulaen nostaa suomalaista kansallistuntoa ja identieettiä. Syksyllä 1914 joukko miehiä päätti ryhtyä harjoittamaan mieskuorolaulua. Johtajaksi lupautui Turun tuomiokirkon kanttori Walfrid Wahlroos.


title: Mieskuoro Laulun Ystävät

text: Kuoron säännöt ja nimi virallistettiin 13. helmikuuta 1924. Hyvin toimiva kuoro tarvitsee vahvoja johtajia. Toiminnan käynnistyttyä kuorossa toimi 1920-1940 luvuilla kaksi vahvaa vaikuttajaa, joista toinen, kouluneuvos Aarne Honka, toimi kuoron puheenjohtaja, ja toinen, metsäneuvos Ilmari Kalkkinen, taiteellisena johtajana. Heidän merkitystään voidaan hyvällä syyllä korostaa Laulun Ystävien elämässä. Samanlaisia vahvoja johtajapareja löytyy 1970–1980-luvuilta, jolloin muun muassa hankittiin oma laulutalo. Puheenjohtaja Seppo Paatero ja taiteellinen johtaja Jarmo Kokkonen huolehtivat siitä, että kuorossa toimittiin – kunnostettiin laulutaloa ja esitettiin Jean Sibeluksen Kullervo-sinfoniaa.


title: Mieskuoro Laulun Ystävät

text: Kotimaan lisäksi kuoro on esiintynyt konsertoiden tai kilpaillen useissa Euroopan maissa sekä Israelissa, Kanadassa ja Japanissa. Festivaaleista mainittakoon Savonlinnan Oopperajuhlat 1990, Tallinnan Laulujuhlat 2004, Tarton mieskuorotapahtuma 2012 ja vastaava tapahtuma Reykjavikissa 2015. Matkojen aikana on solmittu ystävyyssiteitä eri kuoroihin. Ensimmäinen ulkomainen ystävyyskuoro oli Göteborgs och Bohus läns Sångarförbund. Vuonna 1966 kuoro solmi ystävyyssiteet tallinnalaiseen Teaduste Akadeemia Meeskooriin ja kuorojen välinen kanssakäyminen on jatkunut tähän päivään saakka. Kotikaupungissaan kuoro on tehnyt useaan otteeseen yhteistyötä Turun Naislaulajien kanssa ja viime aikoina yhteistyötä on tiivistetty entisestään.Kuoron hallinnollisesta johtamisesta on vastannut sadan vuoden aikana 20 puheenjohtajaa. Tänä aikana kuorossa on ollut lähes 900 laulajaa, joita on johtanut 21 taiteellista johtajaa. Satavuotisjuhliinsa kuoro valmistautui puheenjohtajansa Kari Ruususen johdolla. Juhlavuoden suojelijana oli tasavallan presidentin puoliso, runoilija Jenni Haukio. Näyttävyyttä ja tukea saadakseen on Mieskuoro Laulun Ystävät perusti juhlaneuvoston, jossa oli vaikutusvaltaisia henkilöitä yhteiskunnan eri alueilta. Kuoron 100-vuotisjuhlien käytännön järjestelyistä vastasi projektipäällikkönä Leonard Lindberg ja puheenjohtajana Kari Ruusunen. Viestinnän vastuun kantoi Reima Orvasto.


title: Mieskuoro Laulun Ystävät

text: Juhlajulkaisu ”Laulu on uskoa aurinkoon – Mieskuoro Laulun Ystävät 100 vuotta” kertoo sadan vuoden ajalta sanoin ja kuvin, millaista elämä on ollut Mieskuoro Laulun Ystävissä sen tunnuslaulun alkusanoja lainaten: ”Laulun Ystävät, Auran rantain, veljesrintama sulkekaamme!”


title: Mieskuoro Laulun Ystävät

text: Juhlakonsertissa 14.3.2015 kantaesitettiin Jenni Haukion runokokoelmaan "Sinä kuulet sen soiton" perustuva teos mieskuorolle, jousikvartetille ja oboelle. Teoksen osat ovat: "Sinä kuulet sen soiton", "Laakakatajat, haahkat, tyrnit" ja "Yöllä on ikävä."


title: Mieskuoro Laulun Ystävät

text: CD- ja DVD-levyt


title: Major League Baseball -kausi 1887

text: Major League Baseball -kausi 1887 käsitti kaksi erillistä liigaa. Vuodesta 1876 toiminut National League ja 1882 aloittanut American Association. Kauden päätteeksi NL:n ja AA:n mestarit kohtasivat peräti viidentoista ottelun sarjassa, jossa Detroit Wolverines voitti St. Louis Brownsin 10-5. NL:n kakkoseksi jäi Philadelphia Phillies, joka päätti kautensa ennennäkemättömään 16 peräkkäiseen voittoon, välissä tosin yksi tasapeli, joita ei kuitenkaan huomioida yleensä MLB:n tilastoissa, vaan ottelut pyritään uusimaan ensi tilassa. 16. huhtikuuta Baltimore Oriolesin Mike Griffinistä tuli ensimmäinen pelaaja, joka on lyönyt kunnarin ensimmäisellä Major Leaguen lyöntivuorollaan.


title: Heinävita

text: Heinävita ("Potamogeton gramineus") on vitojen sukuun kuuluva laji. Upposlehdissä ei ole ruotia. Ne ovat muodoltaan suikeita ja kapeita ja ne ovat tyvestä suippoja. Lajilla on joskus kelluslehtiä, mutta ne voivat puuttua. Lehdet sijaitsevat kierteisesti. Kukinto on tähkä, jossa on jäykkä ja ylöspäin paksuneva perä. Hedelmä on oliivinvihreä ja luumarjamainen. Heinävita kukkii kesä- ja heinäkuussa. Sitä esiintyy järvissä, joissa, ojissa ja joskus myös murtovedessä.


title: Pötsisienet

text: Pötsisienet (Neocallimastigomycota) on lajimäärältään nykytiedon (2013) mukaan toistaiseksi pieni sienten fylogeneettinen kaari, joka sijoittuu DNA-tutkimusten perusteella suhteellisen lähelle piiskasiimasieniä (Chytridiomycota). Kaareen kuuluu vain biologinen luokka Neocallistomyces. Pötsisieniä on tavattu lähinnä nisäkkäiden ruoansulatuselimistössä, ja niillä on merkitystä ravintokuitujen käytössä isäntäeläinten aineenvaihdunnassa. Pötsisienet ovat monien bakteerien, esimerkiksi Clostridium-bakteerien tapaan obligatorisia anaerobeja, mikä tarkoittaa, että ne eivät voi elää vapaata happea sisältävässä ympäristössä. Aineenvaihdunnaltaan pötsisienten erityislaatuisuutena on energiantuotanto fermentaation avulla. Niiltä puuttuvat kokonaan mitokondriot, jotka ovat ominaisia happea käyttävien eliöiden energiatehtaina. Pötsisienillä on muiden sienten tapaan sekovarsi ja ne lisääntyvät parveiluitiöiden avulla.


title: Pötsisienet

text: Pötsisienet on löytänyt tieteelle Colin Orpin 1970-luvulla.


title: Slovakian naisten jalkapallomaajoukkue

text: Slovakian naisten jalkapallomaajoukkue edustaa Slovakiaa kansainvälisissä otteluissa. Slovakia ei ole koskaan saanut paikkaa maailmanmestaruuskilpailuissa eikä Euroopan-mestaruuskilpailuissa. Vuonna 2017 joukkue on FIFA-rankingissa sijalla 43.


title: Slovakian naisten jalkapallomaajoukkue

text: Slovakia teki debyyttinsä ystävyysottelussa Tšekkiä vastaan 21. kesäkuuta 1993. Slovakia hävisi 0–6.


title: Millstreet

text: Millstreet on pikkukaupunki Corkin kreivikunnassa Irlannissa. Siellä järjestettiin Eurovision laulukilpailu 1993.


title: Sebastian Aho

text: Sebastian Antero Aho (s. 26. heinäkuuta 1997 Rauma) on suomalainen jääkiekkoilija, joka edustaa NHL-liigassa pelaavan Carolina Hurricanesin organisaatiota. Hän on pelannut urallaan SM-liigassa Kärpissä sekä muutaman ottelun mittaisella lainasopimuksella Ässissä. Keväällä 2015 Aho ratkaisi Kärpille suomenmestaruuden tekemällään jatkoerämaalilla.


title: Sebastian Aho

text: Aho nousi suuren yleisön tietoisuuteen nuorten maailmanmestaruuskilpailuissa 2016, jolloin hän muodosti Jesse Puljujärven ja Patrik Laineen kanssa ”PuLa-Aho”-ketjuksi nimetyn kentällisen. Aho saavutti joukkueen mukana lopulta maailmanmestaruuden, ja ketjukavereidensa ohella hänet valittiin myös yhdeksi Suomen kolmesta parhaasta pelaajasta turnauksessa. Kaksi kuukautta myöhemmin hänestä tuli nuorin Matti Keinonen -palkinnon voittanut pelaaja (18 v, 7 kk, 20 vrk), ja kesällä 2016 hän siirtyi hänet varanneeseen Carolina Hurricanesiin.


title: Sebastian Aho

text: Aho on edustanut Suomea kolmissa MM-kilpailuissa. Vuoden 2018 turnauksessa hänet valittiin turnauksen parhaaksi hyökkääjäksi, ja hän kirjautti Leijonien turnauskohtaisen tehopiste-ennätyksen Suomen taipaleen päättyessä puolivälieriin.


title: Sebastian Aho

text: Aho on Oulun Kärppien kasvatti. Hän teki kaudella 2011–2012 Kärppien C-nuorissa tehopisteet 26+32=58, ja palkittiin C-nuorten SM-sarjan vuoden tulokkaana Timo Jutila -palkinnolla. Oulun Kärpät hävisi pronssiottelussa Rauman Lukolle maalein 5–3. Aholle merkittiin joukkueestaan eniten tehopisteitä (2+1), ja Suomen Jääkiekkoliitto nimitti hänet "Kärppien tehopelaajaksi". Seuraavalla kaudella hänet nostettiin B-nuoriin. Kyseisellä kaudella hänestä tuli sarjan neljänneksi eniten tehopisteitä tehnyt pelaaja (28+32=60) Lukon David Ciencialan kanssa. Aho saavutti Kärppien kanssa B-nuorten SM-hopeaa ja osallistui pudotuspeleissä myös C-nuorten otteluihin, minkä kautta hän voitti C-nuorten Suomen-mestaruuden.


title: Sebastian Aho

text: Kaudella 2013–2014 Aho teki SM-liigadebyyttinsä. Hän pelasi ensimmäisen SM-liigaottelunsa vain 16-vuotiaana 15. helmikuuta 2014 vieraissa Porin Ässiä vastaan, kun Kärpillä oli pelaajavajetta. Aho sai ottelussa yhden syöttöpisteen. Aho pelasi kauden aikana kaikkiaan kolme SM-liigaottelua. Hänen kautensa eteni suurimmaksi osaksi Kärppien A-nuorissa. Aho oli tehoilla 25+34=59 joukkueensa eniten pisteitä tehnyt pelaaja Antti Kalaputaan kanssa. He sijoittuivat koko A-nuorten SM-liigan pistepörssissä neljänneksi, ja heidän pistemäärästään tuli sarjan alle 18-vuotiaiden kaikkien aikojen yhden kauden ennätys. Aho voitti myös Kärppien sisäisten tehotilaston lukemalla +28, kuten myös kevään 2014 pudotuspeleissä lukemalla +8. Aho saavutti kauden päätteeksi A-nuorten SM-hopeaa, minkä lisäksi hänet palkittiin kauden päätteeksi A-nuorten SM-liigan vuoden tulokkaana Yrjö Hakala -palkinnolla sekä valittiin sarjan toiseen tähdistökentälliseen.


title: Sebastian Aho

text: Severstal Tšerepovets varasi Ahon 62. pelaajana . Saman toukokuun aikana hän teki kolmivuotisen SM-liigasopimuksen Kärppien kanssa. Kaudella 2014–2015 Aho teki liigauransa avausmaalin kauden ensimmäisessä ja uransa neljännessä SM-liigaottelussaan 12. syyskuuta 2014 vieraissa Turun Palloseuraa vastaan. Tammikuussa 2015 hän kävi kolmen ottelun mittaisella lainasopimuksella Porin Ässissä. Yhteensä Ahon tulokaskausi SM-liigassa toi 30 runkosarjaottelussa tehot 4+9=13 sekä kymmenessä pudotuspeliottelussa tehopisteet 1+2=3. Hän sai Kärppien ulkomaalaisvahvistusten epäonnistuttua ja pudottua kokoonpanosta vastuuta kevään 2015 ratkaisupeleissä. Ahon liigauran ensimmäinen pudotuspelimaali toteutui seitsemännessä loppuottelussa, jolloin hän ratkaisi joukkueelleen suomenmestaruuden Tapparaa vastaan tekemällä Kärppien 2–1-voittomaalin toisessa jatkoerässä ajassa 81.00.


title: Sebastian Aho

text: Carolina Hurricanes varasi Ahon toisella kierroksella 35. pelaajana . Hän onnistui samana kesänä tekemään kypärätempun seuran testileirin ensimmäisessä ottelussa.


title: Sebastian Aho

text: Kaudella 2015–2016 Aho nousi SM-liigan eliittiin ja voitti Kärppien sisäisen piste- ja maalipörssin tehoilla 20+25=45. Hän jakoi liigan maalipörssin neljännen sijan kolmen muun pelaajan kanssa ja sijoittui pistepörssissä yhdeksänneksi. Aho keräsi runkosarjassa vain yhden kahden minuutin jäähyn. Hän jakoi myös koko SM-liigan runkosarjan tehotilaston kärkisijan Tapparan Jani Lajusen kanssa lukemalla +26, mutta Aho valittiin Matti Keinonen -palkinnon voittajaksi, koska hänen peliaikanaan oli päästetty vähemmän maaleja. Ahosta tuli samalla liigahistorian nuorin palkinnon voittanut pelaaja. Kauden päätteeksi jääkiekkotoimittajat sekä myös SM-liigapelaajat äänestivät hänet runkosarjan toiseksi parhaaksi pelaajaksi. Kevään 2016 pudotuspeleissä Aho oli Kärppien paras pistemies ja syöttäjä tehoilla 4+11=15. Hän voitti kauden päätteeksi SM-pronssia. Aho valittiin SM-liigan tähdistökentälliseen. Hän oli ehdolla myös liigan herrasmiespelaajalle myönnettävän Raimo Kilpiö -palkinnon voittajaksi, mutta palkinnon vei kuitenkin SaiPan Chad Rau. Aho voitti kauden aikana myös Mestarien liigan hopeaa.


title: Sebastian Aho

text: Kesäkuussa 2016 Aho solmi kolmivuotisen tulokassopimuksen NHL-seura Carolina Hurricanesin kanssa. Sopimuksen myötä Ahon palkka on 832 500 Yhdysvaltain dollaria kaudessa, mutta vain 70 000 dollaria, jos häntä peluutetaan pääasiassa farmiliigassa AHL:n Charlotte Checkersin kokoonpanossa. Allekirjoitusbonuksena Aho sai 277 500 dollaria. Hurricanesin toimitusjohtaja Ron Francisin mukaan Aho on valmis aloittamaan uransa Pohjois-Amerikassa.


title: Sebastian Aho

text: Aho otti paikan Carolina Hurricanesin NHL-vahvuudesta heti syksyn 2016 harjoitusleirin päätteeksi. Hän pelasi ensimmäisen NHL-ottelunsa kauden 2016–2017 avauskierroksella 13. lokakuuta 2016 vieraissa Winnipeg Jetsia vastaan. Aho merkittiin Hurricanesin kolmosketjuun Elias Lindholmin ja Teuvo Teräväisen rinnalle. Hän sai ottelussa jääaikaa 14.48 minuuttia. Aho keräsi myös yhden syöttöpisteen toimittuaan Victor Raskin tekemän ylivoimamaalin kakkossyöttäjänä. Hän sai ottelussa myös yhden kahden minuutin jäähyn kampituksesta. Aho teki ensimmäiset maalinsa NHL:ssä kahdella osumalla 12. marraskuuta 2016 Washington Capitalsia vastaan. Hän sai Hurricanesin 5–1-voittoon päättyneessä ottelussa myös syöttöpisteen Teuvo Teräväisen tekemään voittomaaliin. Aho valittiin ottelun ykköstähdeksi. Hän teki NHL-uransa ensimmäisen kypärätempun 31. tammikuuta 2017 Philadelphia Flyersia vastaan. Ahon toinen osuma jäi Hurricanesin 5–1-voittoon päättyneen ottelun ratkaisumaaliksi. Hänen kolmas osumansa syntyi ylivoimalla. Lisäksi Aho sai ottelussa syöttöpisteen Justin Faulkin tekemään ylivoimamaaliin. Hänet valittiin ottelun ykköstähdeksi.


title: Sebastian Aho

text: Ahon tulokaskausi toi hänelle kauden kaikissa 82 runkosarjaottelussa tehot 24+25=49, joilla hän oli Hurricanesin toiseksi paras pistemies Jeff Skinnerin jälkeen. Aho sijoittui koko NHL:n tulokkaiden maalipörssissä neljänneksi ja pistepörssissä viidenneksi.


title: Sebastian Aho

text: Aho valittiin urallaan ensimmäistä kertaa 26. tammikuuta 2019 San Josessa pelattavaan NHL All Stars -otteluun.


title: Sebastian Aho

text: Aho pelasi alle 18-vuotiaiden Ivan Hlinkan muistoturnauksessa vuosina 2013 ja 2014. Hän toimi jälkimmäisessä turnauksessa Suomen varakapteenina, ja oli joukkueensa paras maalintekijä viidellä osumallaan. Aho edusti myös alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin hän voitti kultaa. Hänet palkittiin myös turnauksen maalipörssin voittajana. Aho saapui Brașoviin muuta joukkuetta myöhemmin, minkä myötä hän pelasi ainoastaan kahdessa ottelussa. Ensimmäisessä ottelussaan hän teki neljä maalia, kun Suomi voitti Romanian 12–0. Loppuottelussa Aho viimeisteli Suomen viimeisen maalin Venäjää vastaan.


title: Sebastian Aho

text: Aho osallistui alle 18-vuotiaiden MM-kilpailuihin vuosina 2014 ja 2015. Jälkimmäinen turnaus päättyi hopeaan ja Aho ehti pelata siinä vain finaaliottelun Yhdysvaltoja vastaan pelattuaan koko aiemman turnauksen ajan SM-liigan finaaleissa. Hän syötti finaaliottelussa Suomen ainoan maalin, jonka teki Julius Nättinen.


title: Sebastian Aho

text: Aho pelasi alle 20-vuotiaiden MM-kilpailuissa vuosina 2015 ja 2016. Jälkimmäisessä turnauksessa hän toimi Suomen varakapteenina ja pelasi edellisestä turnauksesta poiketen keskushyökkääjänä. Aho muodosti Jesse Puljujärven ja Patrik Laineen kanssa PuLa-Aho-ketjun, joka muodosti koko turnauksen pistepörssin kärkikolmikon. Aho oli Puljujärven jälkeen Suomen toiseksi eniten pisteitä tehnyt pelaaja ja hän voitti lisäksi joukkueen sisäisen tehotilaston lukemalla +9. Aho saavutti joukkueen mukana lopulta maailmanmestaruuden, ja hänet valittiin myös yhdeksi Suomen kolmesta parhaasta pelaajasta turnauksessa. Suomen Jääkiekkoliitto palkitsi Ahon alle 20-vuotiaiden maajoukkueen kauden 2015–2016 parhaana pelaajana Olli Jokinen -palkinnolla.


title: Sebastian Aho

text: Aho on pelannut yhteensä 33 A-maaottelua tehopistein 12+23=35. Hän teki A-maajoukkuedebyytinsä 11. helmikuuta 2016 Euro Hockey Tourin ensimmäisessä kaksoismaaottelussa Örebrossa Ruotsia vastaan. 18-vuotias Aho merkittiin Suomen kolmosketjuun Mika Niemen ja toisen debytantin, alle 20-vuotiaiden MM-joukkueesta tutun ketjukaveri Patrik Laineen viereen. Aho sai ottelussa joukkueen hyökkääjistä toiseksi eniten peliaikaa, minkä lisäksi hänelle merkittiin yksi syöttöpiste. Seuraavassa ottelussa 13. helmikuuta Tukholman Hovetissa Ruotsia vastaan Aho teki ensimmäisen A-maajoukkuemaalinsa ylivoimalla. Hänet valittiin ottelun parhaaksi pelaajaksi Suomen joukkueesta.


title: Sebastian Aho

text: Aho edusti Suomea MM-kilpailuissa vuosina 2016 ja 2017, joista ensimmäinen turnaus päättyi hopeaan. Hän teki vuoden 2016 turnauksessa kymmenessä ottelussa tehot 3+4=7. Aho teki välieräottelussa isäntämaa Venäjää vastaan kaksi ylivoimamaalia ja hänet valittiin Suomen ottelun parhaaksi pelaajaksi. Vuoden 2017 turnauksessa Aho oli joukkueensa paras pistemies ja syöttäjä tehoilla 2+9=11. Valmennus valitsi hänet Suomen turnauksen yhdeksi kolmesta parhaasta pelaajasta. Aho valittiin myös sekä turnauksen Valko-Venäjää vastaan pelatun avausottelun että Venäjää vastaan pelatun pronssiottelun päätteeksi joukkueensa ottelun parhaaksi pelaajaksi.


title: Sebastian Aho

text: 27. toukokuuta 2016 Aho nimettiin viimeisten pelaajien joukossa Suomen joukkueeseen maailmancupiin 2016, missä hän pelasi kolme ottelua tekemättä kuitenkaan tehopisteitä.


title: Sebastian Aho

text: Aho oli myös mukana vuoden 2018 maailmanmestaruuskilpailuissa. Aho oli Suomen paras pistemies 18 tehopisteellä, ja koko turnauksen paras maalintekijä yhdeksällä maalilla. Näistä kolme maalia hän teki alivoimalla. Hänet palkittiin turnauksen parhaana hyökkääjänä, ja hänet nimettiin median tähdistökentälliseen. Aho pelasi samoissa ketjuissa (myös ylivoimaketjut) Teuvo Teräväisen sekä Veli-Matti Savinaisen kanssa, ja turnauksen loputtua heidän kaikkien henkilökohtainen plus-miinus-saldo oli vähintään +10.


title: Sebastian Aho

text: Yleisradion toimittaja Matias Strozyk on kuvaillut Ahoa Elite Prospectsin verkkosivustolla kahden suunnan hyökkääjäksi, jolla on erinomaiset vaistot. Hän on luonnehtinut Ahoa ensisijaisesti pelinrakentajaksi, joka nojaa omaan peliälyynsä ja osaa pitää kiekon kovassakin pelivauhdissa mukanaan. Strozyk on maininnut hänet myös rauhalliseksi pelaajaksi ja hyväksi luistelijaksi. Aho osaa pelata sekä keskellä että laidassa. Muun muassa "Ilta-Sanomien" Juha Hiitelä on verrannut häntä Pavel Datsjukiin. Jo edesmennyt NHL- ja maajoukkuesentteri Matti Hagman vertasi Ahoa puolestaan huhtikuussa 2016 Igor Larionoviin hänen pelinlukutaitojensa ja liikkeensä osalta.


title: Sebastian Aho

text: Ahon isoveli Samuli on pelannut jääkiekkoa Suomen alemmilla sarjatasoilla. Heidän isänsä Harri Aho on Kärppien urheilutoimenjohtaja, joka pelasi omalla pelaajaurallaan yli 300 SM-liigaottelua.


title: Levymaneetit

text: Levymaneetit eli ryömijämaneetit (Platyctenida) on lonkeromaneetteihin kuuluva lahko. Levymaneetit ovat ainoita kampamaneetteihin kuuluvia pohjaeläimiä. Levymaneetit ovat keskimäärin noin 15 cm pitkiä. Ne ovat dorsaalisesti litistyneitä ja niillä on kaksi ohutta ja pitkää lonkeroa, jotka ovat ominaisia lonkeromaneettien luokkaan kuuluville lajeille. Levymaneetit liikkuvat ja kiinnittyvät merenpohjaan kääntämällä nurin nielunsa ja käyttämällä lihaksista ”jalkaansa”.


title: Levymaneetit

text: Levymaneetit omaavat suojavärityksen ja ne elävät kivillä, levissä, pehmeän korallin päällä tai muiden eliöiden pinnalla, kuten polttiaiseläinten ja piikkinahkaisten eläinten päällä. Levymaneetit usein erottuvat pitkistä haarautuvista lonkeroistaan, kun ne hyppivät eliöiden päältä virtaukseen. Levymaneetit usein elävät ectosymbioottisessa suhteessa eläimeen, jonka päällä ne elävät.


title: Pere (Pirkkala)

text: Pere on Pirkkalan 14. kaupunginosa ja kylä. Sen raja-asuinalueita ovat Härmälä, Partola, Pakkankulma sekä Nuoliala, johon kuuluu nykyisin Loukonlahti.


title: Pere (Pirkkala)

text: Pereen on rakennettu uutta rakennuskantaa 2000-luvulla. Vuoden 2020 taajamakaavassa Pereen saareen on suunniteltu uusi venesatama, puistoaluetta ja mahdollisesti viljelypalstoja.


title: Neuvostoliiton hyökkäys Puolaan

text: Neuvostoliiton hyökkäys Puolaan tapahtui toisessa maailmansodassa Puolan offensiivin aikana 17. syyskuuta 1939 ilman sodanjulistusta 16 päivää Saksan hyökkäyksen jälkeen, Neuvostoliiton Japania vastaan käymän rajasodan päätyttyä edellisenä päivänä. Virallisesti Neuvostoliitto ilmoitti valtauksen olevan toimi alueella asuvien valkovenäläisten ja ukrainalaisten suojelemiseksi. Hyökkäys päättyi 1. lokakuuta Neuvostoliiton saatua miehitettyä sille Molotov–Ribbentrop-sopimuksen lisäsopimuksessa sovitut alueet. Puolan ja Neuvostoliiton väliset sotatoimet jäivät verrattain pienimuotoisiksi, sillä Neuvostoliitto antoi Saksan murtaa puolalaisten vastarinnan ja vetäytyä sitten sovitulle rajalle, eivätkä toisaalta puolalaisetkaan voineet enää siirtää jo Saksaa vastaan taistelevia joukkoja itään vastustamaan Neuvostoliiton maahantunkeutumista. Yli 230 000 puolalaissotilasta joutui kuitenkin Neuvostoliiton sotavankeuteen, ja monet upseereista teloitettiin Katynin joukkomurhassa. Myös puolalaiseen siviiliväestöön kohdistui vastaavia laajamittaisia sortotoimia. Sotavankeja vapautettiin vuonna 1941 Neuvostoliiton ja Puolan pakolaishallituksen sopiman Sikorski–Maiski-sopimuksen jälkeen taistelemaan liittoutuneiden joukoissa. Molotov–Ribbentrop-sopimuksen rajalinja jäi pääpiirteissään Puolan ja Neuvostoliiton rajaksi myös sodan jälkeen, joskin Neuvostoliitto palautti Puolalle Białystokin alueen jokseenkin Curzonin linjan mukaisesti.


title: Detroit Wolverines

text: Detroit Wolverines oli yhdysvaltalainen baseballjoukkue, joka pelasi National Leaguessa 1881–1888. Liigamestaruuden Wolverines voitti kaudella 1887, jolloin se myös voitti viidentoista ottelun sarjassa St. Louis Brownsin, joka oli American Association -liigan mestari. Tuo näytösotteluiden sarja oli 1800-luvun versio nykyisestä World Series -mestaruussarjasta. Rahavaikeuksiin joutunut joukkue lakkautettiin kauden 1888 jälkeen. Kaikkiaan joukkueelle kertyi 426 voittoa ja 437 tappiota kahdeksan liigakauden aikana.


title: Detroit Wolverines

text: Detroitin pormestarin William G. Thompsonin ehdotuksesta perustettu joukkue pelasi ensimmäisen Major League Baseball -ottelunsa Detroitissa 2. toukokuuta 1881 1286 katsojan edessä. Joukkueen kotikenttä Recreation Park sijaitsi Brady Streetin ja Willis Avenuen välissä ja se purettiin vuonna 1894.


title: Detroit Wolverines

text: Joukkueella on edelleen hallussaan yhdessä vuorossa annettujen juoksujen ennätys MLB:ssa. Tämä tapahtui 6. syyskuuta 1883 ottelussa White Stockingsia vastaan. Joukkue antoi 6–26 tappioon päättyneessä ottelussa 18 juoksua seitsemännessä ulkovuorossaan.


title: Jaavanmedestäjä

text: Jaavanmedestäjä ("Aethopyga eximia") on medestäjien heimoon kuuluva varpuslintu.


title: Jaavanmedestäjä

text: Jaavanmedestäjää tavataan Indonesiassa Jaavan saarella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Haarapyrstömedestäjä

text: Haarapyrstömedestäjä ("Aethopyga christinae") on medestäjien heimoon kuuluva varpuslintu.


title: Haarapyrstömedestäjä

text: Haarapyrstömedestäjää tavataan Kiinan kaakkoisosissa ja Kaakkois-Aasian pohjoisosissa. Lajin kannankehitys on laskeva, mutta sen ei uskota olevan vaarassa, ja laji on luokiteltu elinvoimaiseksi.


title: Laidunmedestäjä

text: Laidunmedestäjä ("Aethopyga saturata") on medestäjien heimoon kuuluva varpuslintu.


title: Laidunmedestäjä

text: Laidunmedestäjää tavataan Intian niemimaan pohjoisosissa ja Kaakkois-Aasiassa. Lajin kannankehitys on vakaa, ja se on luokiteltu elinvoimaiseksi.


title: Tulimedestäjä

text: Tulimedestäjä ("Aethopyga mystacalis") on medestäjien heimoon kuuluva varpuslintu.


title: Tulimedestäjä

text: Tulimedestäjää tavataan Bruneissa, Indonesiassa, Malesiassa ja Thaimaassa. Lajin kannankehitys on laskeva, mutta sen ei uskota olevan vaarassa, ja laji on luokiteltu elinvoimaiseksi.


title: Punamedestäjä

text: Punamedestäjä ("Aethopyga temminckii") on Kaakkois-Aasiassa tavattava medestäjien heimoon kuuluva varpuslintu. Sitä pidettiin aiemmin samana lajina tulimedestäjän ("Aethopyga mystacalis") kanssa.


title: Tulipyrstömedestäjä

text: Tulipyrstömedestäjä ("Aethopyga ignicauda") on medestäjien heimoon kuuluva varpuslintu.


title: Tulipyrstömedestäjä

text: Tulipyrstömedestäjää tavataan Bangladeshissa, Bhutanissa, Kiinassa, Intiassa, Myanmarissa, Nepalissa ja Thaimaassa. Lajin kannankehitys on vakaa, ja se on luokiteltu elinvoimaiseksi.


title: Säästöpankkiosakeyhtiö

text: Säästöpankkiosakeyhtiö on säästöpankin toimintaa jatkava osakeyhtiömuotoinen pankki. Säästöpankkiosakeyhtiön nimessä on säästöpankkilain (28.12.2001/1502) mukaan oltava sana tai yhdysosa "säästöpankki".


title: Säästöpankkiosakeyhtiö

text: Säästöpankkiosakeyhtiö voidaan säästöpankkilain mukaan perustaa silloin, kun säästöpankin koko toiminta luovutetaan perustettavalle osakeyhtiölle. Jos uuden osakeyhtiön sääntöihin otetaan määräys, jonka mukaan pankin erityistarkoituksena on säästäväisyyden edistäminen, on syntyvä osakeyhtiö säästöpankkiosakeyhtiö.


title: Säästöpankkiosakeyhtiö

text: Säästöpankkiosakeyhtiö voidaan säästöpankkilain mukaan muuttaa liikepankiksi yhtiöjärjestystä muuttamalla.


title: Säästöpankkiosakeyhtiö

text: Ulkomailla säästöpankkeja alettiin muuntaa osakeyhtiöiksi jo 1970-luvulla. Suomessa muunto ei vielä tuolloin ollut mahdollista. Säästöpankeilla oli kuitenkin mahdollisuus ottaa vastaan pääomaa niin sanotuista lisärahastoista. Mielenkiinto tähän oli olematonta, koska pääomapanos rahastoon ei tuonut vaikutusvaltaa toisin kuin osakeyhtiömuodossa. Vuonna 1989 kuitenkin Suomen Työväen Säästöpankki muutettiin erityisen lain nojalla STS-Pankki -nimiseksi liikepankiksi.


title: Säästöpankkiosakeyhtiö

text: Säästöpankin muuttaminen säästöpankkiosakeyhtiöksi tuli mahdolliseksi 1992. Ensimmäinen säästöpankkiosakeyhtiö oli Suomen Säästöpankki. Pankki oli tuolloin vakavissa vaikeuksissa ja se muutettiin lain tultua voimaan välittömästi säästöpankkiosakeyhtiöksi, jotta se voisi ottaa vastaan valtion tukea. Tuen ehtona oli osakeyhtiömuoto, jotta valtiovalta voisi vaikuttaa pankkiin. Seuraava säästöpankkiosakeyhtiö oli Aktia, joka muuttui osakeyhtiömuotoon keväällä 1993. Aktia on myöhemmin muuttunut liikepankiksi.


title: Säästöpankkiosakeyhtiö

text: Säästöpankkiryhmässä toimii nykyisin sekä säästöpankkeja että säästöpankkiosakeyhtiöitä. Säästöpankkiosakeyhtiöitä toimi kesällä 2017 yhteensä 5.


title: Kalle Kämäräinen

text:
Kalle Fredrik Kämäräinen (24. marraskuuta 1892 Kiuruvesi – 25. toukokuuta 1964) oli maanviljelijä, kunnallisneuvos ja Maalaisliiton kansanedustaja.
Kalle Kämäräinen oli 1600-luvulla perustetun Luupuveden Niemen kantatilan 13. isäntä Kiuruvedellä, Ylä-Savossa. Hänen isänsä oli Pekka Fredrik Kämäräinen (1871-1910) ja äitinsä Olga Sofia Pöksyläinen (1866-1930) ja Kalle oli seitsenlapsisen perheen esikoinen.


title: Kalle Kämäräinen

text:
Kalle Kämäräinen kävi kansakoulun ja maanmieskoulun. Hän oli perustamassa kotikyläänsä nuorisoseuraa ja toimi sen ensimmäisenä puheenjohtajana. Vuonna 1910 hän sai Niemen isännyyden äidiltään, joka oli hoitanut tilaa miehensä jälkeen vuosina 1902-1910.. Kalle avioitui Hilma Laitisen (1896-1932) kanssa 1917. He saivat viisi lasta. Kalle Kämäräinen avioitui ensimmäisen vaimonsa kuoleman jälkeen Alli Sofia Holländerin (1909-1984) kanssa. Heille syntyi kaksi lasta.
Kämäräinen toimi Kiuruvedellä lukuisissa luottamustehtävissä kuten kunnanvaltuuston jäsenenä ja puheenjohtajana, kunnanhallituksessa ja Kiuruveden luterilaisen seurakunnan kirkkohallintokunnassa. Hän oli useiden osuuskuntien hallintoneuvostojen jäsenenä sekä maalaisliiton Kiuruveden kunnallistoimikunnan puheenjohtaja (1942-1964). Kunnallisneuvoksen arvonimen Kämäräinen sai vuonna 1961.


title: Kalle Kämäräinen

text:
Kämäräinen oli maalaisliiton kansanedustaja 21. lokakuuta 1930 - 5. huhtikuuta 1945 ja uudelleen 29. maaliskuuta 1954 - 19. helmikuuta 1962. Hän oli jäsenenä laki-, laki- ja talous-, maatalous-, puolustusasiain
ja sivistysvaliokunnissa sekä suuressa valiokunnassa, työväenasiain-, ulkoasiain- ja valtiovarainvaliokunnissa. Presidentin valitsijamiehenä hän oli vuosina 1937, 1940, 1950, 1956 ja 1962.


title: Nets Holding

text: Nets Holding A/S syntyi vuonna 2010 Pohjoismaiden maksujärjestelmiä ja korttipalveluja tarjoavien yhtiöiden fuusiona. Yhtiössä työskentelee yli 2 000 ihmistä. Yhtiön pääkonttori on Tanskan Ballerupissa ja muut toimipisteet Helsingissä, Oslossa, Tukholmassa, Aarhusissa ja Tallinnassa. Netsin omistavat pohjoismaiset pankit ja Tanskan keskuspankki.


title: Nets Holding

text: Suomessa Nets on toiminut vuodesta 1999, yhtiön nimi on Nets Finland, joka aiemmin tunnettiin Suomessa nimellä Manison Maksujärjestelmät. Syksyllä 2012 Nets osti Luottokunnan koko osakekannan ja siitä tuli Suomessa alan suurin toimija. Luottokunta muutti nimensä Nets Oy:ksi vuoden 2013 tammikuussa.


title: Nets Holding

text: Nets Holding on jaotellut toimintansa viiteen liiketoimintayksikköön: Payment & Information Services, Cards, E-Security, Merchant Solutions ja Teller. Nets Finland kuuluu Merchant Solutions -yksikköön.


title: Nets Holding

text: Netsin järjestelmillä hallinnoidaan yli 17 miljoonaa maksu- ja luottokorttia. Netsin järjestelmään on kytketty 300 000 kauppiasta ja 425 000 maksupäätettä. Netsin palveluita käyttää 140 laskuttajaa sekä 5 000 julkishallinnon asiakasta. Netsin maksujärjestelmään on liittynyt lähes 300 pankkia.


title: Nets Holding

text: Tanskalaiset pankit olivat maailman ensimmäisinä luomassa sähköisiä maksupalveluita 1960-luvulla. Vuonna 1968 ne perustivat PBS:n, joka oli tulevina vuosikymmeninä keskeisessä roolissa maksupalveluissa Tanskan markkinoilla. Vuonna 1974 Tanskan markkinoille tuotiin suora debit -kortti. Vuonna 1983 PBS esitteli kansallisen debit-kortin, Dankortin.


title: Nets Holding

text: Norjassa kaksi suurta norjalaista sähköisten maksupalveluiden toimijaa, Bankkort ja Bankgirosentralen, yhdistyivät vuonna 1972 BBS:ksi luodakseen vahvan aseman kotimaisilla markkinoillaan. Teller perustettiin vuonna 1977 nimellä Visa Norge ja se alkoi luoda norjalaisia markkinoita kansainvälisille maksukorteille. Vuonna 1991 norjalainen debit-kortti BankAxept julkistettiin. Siitä tuli yleisimmin Norjassa käytetty maksutapa. Visa Norge lisäsi Mastercard-kortit tuoteportfolioonsa vuonna 2003 ja yhtiön nimeksi vaihdettiin Teller.


title: Nets Holding

text: Vuonna 2005 BBS laajentui Pohjoismaiden markkinoilla hankkimalla itselleen ruotsalaisen Ingenico AB:n, suomalaisen BBS Manisonin ja tanskalaisen Sagemin. Teller osti oikeudet käyttää American Expressiä vuonna 2006. Seuraavana vuonna Nordito AS otti Tellerin haltuunsa. BBS vahvisti asemaansa Tanskan markkinoilla vuonna 2007 hankkimalla LD Betalingssystemerin. Myöhemmin vuonna 2007 Nordito otti BBS:n haltuunsa.


title: Nets Holding

text: Vuonna 2009 syntyi Nets, kun tanskalainen PBS Holding A/S, norjalainen Nordito AS sekä kattoyritykset BBS ja Teller yhdistivät voimansa.


title: Nets Holding

text: Elokuussa 2012 Nets Holding osti Luottokunnan liiketoimintaa harjoittaneen "Luottokunta Oy":n. Tammikuusta 2013 alkaen se toimii nimellä Nets Oy. Toinen tytäryhtiö Nets Finland markkinoi maksupäätejärjestelmiä.


title: Nets Holding

text: Joulukuussa 2014 Nets Holding osti 80 prosenttia jyväskyläläisen verkkomaksuratkaisuja kehittävän Paytrail Oyj:n osakkeista. Kesällä 2017 Nets osti loput 20 prosenttia Paytrailin osakkeista, kauppahinta oli noin 7,8 miljoonaa euroa.


title: Kupariposkimedestäjä

text: Kupariposkimedestäjä ("Chalcoparia singalensis") on medestäjien heimoon kuuluva varpuslintu.


title: Kupariposkimedestäjä

text: Kupariposkimedestäjää tavataan Intian niemimaan pohjoisosissa sekä Kaakkois-Aasiassa. Lajin kannankehitys on vakaa, ja se on luokiteltu elinvoimaiseksi.


title: Vihermedestäjä

text: Vihermedestäjä ("Deleornis fraseri") on medestäjien heimoon kuuluva varpuslintu.


title: Vihermedestäjä

text: Vihermedestäjää tavataan Afrikassa Guineasta ja Malin eteläosista Ugandaan ja Angolan pohjoisosiin ulottuvalla alueella. Lajin on kuvattu olevan pääosin yleinen, ja se on luokiteltu elinvoimaiseksi.


title: Purppuraperämedestäjä

text: Purppuraperämedestäjä ("Kurochkinegramma hypogrammicum") on medestäjien heimoon kuuluva varpuslintu.


title: Purppuraperämedestäjä

text: Purppuraperämedestäjää tavataan Kaakkois-Aasiassa. Lajin kannankehitys on vakaa, ja se on luokiteltu elinvoimaiseksi.


title: Sãotoménmedestäjä

text: Sãotoménmedestäjä ("Dreptes thomensis") on medestäjien heimoon kuuluva varpuslintu.


title: Sãotoménmedestäjä

text: Sãotoménmedestäjää tavataan endeemisenä São Tomén saarella. Laji on luokiteltu vaarantuneeksi, koska sen populaatio ja levinneisyysalue ovat pienet. Sen kannaksi on arvioitu 350–1 500 yksilöä.


title: ONOMA

text: ONOMA on Fiskarsin käsityöläisten, muotoilijoiden ja taiteilijoiden osuuskunta, jonka jäsenet joko asuvat tai työskentelevät Fiskarsin ruukissa. Osuuskunta on perustettu 1996 ja siinä 112 jäsentä (vuonna 2014). Onoman järjestää käsityötä, muotoilua ja taidetta esitteleviä näyttelyitä Fiskarsissa ja muualla. ONOMA-kaupassa myydään osuuskuntalaisten tuotteita. Osuskunta ylläpitää myös kansainvälistä vierasateljeeta.


title: Kapinmedestäjä

text: Kapinmedestäjä ("Anthobaphes violacea") on medestäjien heimoon kuuluva varpuslintu.


title: Kapinmedestäjä

text: Kapinmedestäjää tavataan Etelä-Afrikassa. Lajin on kuvattu olevan yleinen, ja se on luokiteltu elinvoimaiseksi.


title: Kultasiipimedestäjä

text: Kultasiipimedestäjä ("Drepanorhynchus reichenowi") on medestäjien heimoon kuuluva varpuslintu.


title: Kultasiipimedestäjä

text: Kultasiipimedestäjää tavataan Kongon demokraattisessa tasavallassa, Keniassa, Tansaniassa ja Ugandassa. Lajin on kuvattu olevan yleinen, ja sen kannankehitys on vakaa. Se on luokiteltu elinvoimaiseksi.


title: Sebastian Aho (täsmennyssivu)

text: Sebastian Aho voi tarkoittaa seuraavia henkilöitä:


title: Täplälaulumesikko

text: Täplälaulumesikko ("Xanthotis polygrammus") on mesikoiden heimoon kuuluva varpuslintu.


title: Täplälaulumesikko

text: Täplälaulumesikkoa tavataan Indonesiassa ja Papua-Uudessa-Guineassa. Lajin on kuvattu olevan yleinen, ja se on luokiteltu elinvoimaiseksi.


title: Wengernalpbahn

text: Wengernalpbahn (lyhenne WAB) on sveitsiläinen rautatieyhtiö, joka toimii Keski-Sveitsissä Bernin Alpeilla. WAB:n kotipaikka on Interlaken. WAB:n omistaa pörssinoteerattu liikenneyhtiö Jungfraubahn Holding AG.


title: Wengernalpbahn

text: Alun perin Wengernalpbahnin rata Lauterbrunnenista Kleine Scheideggin solan yli Grindelwaldiin otettiin käyttöön 20.6.1893. Nykyinen Wengernalpbahn AG aloitti toimintansa yritysjärjestelyjen seurauksena 30.6.1994.


title: Wengernalpbahn

text:
WAB omistaa Lauterbrunnenin-Grindelwaldin radan lisäksi junakalustoa henkilö- ja tavaraliikennettä varten, asemarakennuksia ja -rakennelmia 10 asemalla, 2 ravintolaa sekä hiihtohissi- ja köysiratalaitteita.
WAB:n liikevaihto oli vuonna 2012 59 milj. CHF. Henkilöstön määrä oli 226.


title: Wengernalpbahn

text: WAB:n rataverkon pituus on 19,1 kilometriä. Rataverkko on kapearaiteinen (800 mm) ja varustettu koko matkaltaan hammasrattain. Wengernalpbahn on maailman pisin yhtäjaksoinen hammasrata. Rata sähköistettiin vuosina 1909–10. Käyttöjännite on ollut alusta alkaen 1 500 V dc.


title: Wengernalpbahn

text: WAB:n rata ei liity teknisesti muihin rautateihin, mutta vaihtoyhteys muiden yhtiöiden juniin on Lauterbrunnennissa (Berner Oberland-Bahn, BOB), Grindelwaldissa (BOB) ja Kleine Scheideggissä (Jungfraubahn).


title: Wengernalpbahn

text: Junaliikenne on ympärivuotista.


title: Teemu Lämsä

text: Teemu Markus Lämsä (s. 6. helmikuuta 1996 Turku) on suomalainen jääkiekkoilija, joka pelaa Mestis-joukkue Savonlinnan Pallokerhossa. Hän on pelipaikaltaan keskushyökkääjä, mutta osaa pelata myös laidassa. Lämsä laukoo oikealta.


title: Teemu Lämsä

text: Lämsä on TuTon kasvatti. Hän siirtyi sieltä Turun Palloseuraan kaudeksi 2012–2013, jolloin Lämsä toimi joukkueen B-nuorten varakapteenina.


title: Teemu Lämsä

text: Kaudeksi 2013–2014 Lämsä nostettiin kolmivuotisella juniorisopimuksella TPS:n SM-liigarinkiin. Hän pelasi ensimmäisen SM-liigaottelunsa 15. helmikuuta 2014 vieraissa Tapparaa vastaan. Ottelu jäi Lämsälle kauden ainoaksi SM-liigassa. Marraskuussa 2014 hän teki kevääseen 2018 asti ulottuvan jatkosopimuksen TPS:n kanssa. Lämsän SM-liigan tulokaskausi 2014–2015 toi kaikkiaan 25 runkosarjaottelussa kaksi syöttöpistettä.


title: Teemu Lämsä

text: Syyskuussa 2015 TPS lainasi Lämsän TuTon Mestis-joukkueeseen alle 20-vuotiaiden MM-kilpailuihin asti kestävällä sopimuksella. Marraskuussa 2015 hänen lainaseuransa kuitenkin vaihtui Savonlinnan Pallokerhoon Lämsän jäätyä TuTossa vähälle peliajalle. Hän pelasi Mestiksessä kaikkiaan 35 runkosarjaottelua tehopistein 8+9=17. Tammikuun 2015 lopulla Lämsä kutsuttiin takaisin TPS:ään paikkaamaan loukkaantumisia. Hän vietti joukkueen vahvuudessa pääasiassa koko loppukauden ja Lämsä teki TPS:ssä 13 runkosarja-, neljässä playoff- ja yhdessä Mestarien liigan ottelussa tehot 1+1=2. Hän teki liigauransa avausmaalin 17. helmikuuta 2016 Tapparaa vastaan. Lämsän osuma jäi TPS:n 1-0-voittoon päättyneen ottelun ainoana maalina näin ollen ottelun ratkaisumaaliksi. Marko Mäkinen valitsi hänet ottelun Alumnien tähtien kakkostähdeksi. Lämsä pelasi kauden aikana myös TPS:n A-nuorissa, joita hän vahvisti Junior Club World Cupissa.


title: Teemu Lämsä

text: Alkukaudella 2016–2017 Lämsän rooli TPS:ssä jäi todella pieneksi ja hän pelasi joukkueessa vain kolme runkosarja- ja kaksi CHL-ottelua ilman tehopisteitä. Lämsä pelasi ison osan alkukaudesta myös lainalla SaPKossa. Siirtotakarajalla, helmikuussa 2017 TPS lainasi hänet ja Markus Kojon SM-liigassa viimeisenä olleeseen SaiPaan loppukaudeksi. Vastaavasti SaiPa vuokrasi TPS:ään Curtis Hamiltonin ja Per Savilahti-Naganderin. SaiPan SM-liigakauden jälkeen Lämsä palasi vahvistamaan SaPKoa Mestiksen pudotuspeleihin, mutta hänen kautensa päättyi kuitenkin käsivammaan kolmen playoff-ottelun jälkeen välieräsarjassa. Lämsä voitti kauden päätteeksi Mestiksen mestaruuden.


title: Teemu Lämsä

text: Kaudeksi 2017–2018 Lämsä teki vuoden mittaisen sopimuksen SaPKon kanssa. Hänen kautensa alkoi polvivamman vuoksi kuitenkin vasta lokakuussa 2017. Lämsä voitti kauden päätteeksi Mestis-pronssia.


title: Teemu Lämsä

text: Lämsä pelasi alle 18-vuotiaiden MM-kilpailuissa vuonna 2014, Ivan Hlinkan muistoturnauksessa vuonna 2013 sekä samana vuonna World U-17 Hockey Challengessa, jolloin hän oli kuudella osumallaan Suomen paras maalintekijä. Yhteensä Lämsä on pelannut 16 nuorten ja 20 poikien maaottelua.


title: Teemu Lämsä

text: Lämsä valmistui ylioppilaaksi Kerttulin lukiosta keväällä 2015.


title: Guerlainingriffoni

text: Guerlainingriffoni (ransk. "griffon guerlain") on sukupuuttoon kuollut ranskalainen koirarotu.


title: Guerlainingriffoni

text: Guerlainingriffoni oli keskikokoinen, tiivisrakenteinen ja lyhytrunkoinen karkeakarvainen seisoja. Sen pää oli kookas ja kirsu ruskea. Vaaleanruskeat silmät olivat melko kookkaat. Rintakehä oli leveä ja selkä vahva. Raajat olivat lihaksikkaat ja suorat, häntä suorana kannettu ja yleensä typistetty kahteen kolmasosaan alkuperäisestä pituudestaan. Karva oli karkeaa, jäykkää ja melko lyhyttä. Väritys oli valkoinen keltaisin tai oranssein merkein. Keskimääräinen säkäkorkeus oli 58,5 cm ja paino 25,5 kg.


title: Guerlainingriffoni

text: Rotu on kotoisin Pohjois-Ranskasta, missä sen tarkempia kehittämisalueita olivat Centre, Île-de-France ja Picardie. Sen tärkeimpiin esi-isiin kuului Chervillen markiisin, Gaspard Pescowin vuonna 1846 karkeakarvainen Tom-niminen metsästyskoira. Sen erään Normandiasta hankitun niin ikään karkeakarvaisen nartun kanssa teetetyt ensimmäisen polven jälkeläiset eivät kuitenkaan edustaneet ulkonäöltään haluttua, vanhemmilleen ominaista griffonimaista tyyppiä: ne olivat hieman pienikokoisia, vanhempiaan heikompia ja niiden karva oli silkkistä ja pitkää. Vuonna 1857 yksi kyseisen pentueen nartuista nimeltä Crimée astutettiin voimakkaalla ja ryhdikkäällä Narbal-nimisellä pointterilla. Markiisi piti yhdistelmästä syntyneistä pennuista itsellään Cartouche-nartun ja Garçon-uroksen.


title: Guerlainingriffoni

text: Vuotta myöhemmin Cartouche kuitenkin lahjoitettiin kirjailija Alexandre Dumas'lle, joka puolestaan myöhemmin antoi sen lahjaksi Italiaan Giuseppe Garibaldille. Koska markiisi oli erittäin tyytyväinen itselleen jääneen Garçonin metsästysominaisuuksiin ja vahvuuteen, hän teki uusintayhdistelmän Narbalin ja Criméen välillä, josta hän piti tällä kertaa itsellään yhden Mikeksi nimeämänsä nartun. Siinä missä Garçon oli väritykseltään fawn (hiekanvärinen l. beige), Mike oli pääosin valkoinen vain hyvin vähäisin fawn-värisin merkein. Markiisin omien sanojen mukaan molemmat olivat kuitenkin kaksi parasta metsästyskoiraa jotka hän oli eläissään nähnyt.


title: Guerlainingriffoni

text: Vaikka Garçon ja Mike olivatkin eri pentueesta ja eri aikoihin syntyneitä, ne olivat käytännössä keskenään yhtä läheistä sukua kuin pentuesisaruksetkin olisivat olleet, sillä niillä oli sekä sama isä että emä. Korkea sisäsiitosprosentti ei silti estänyt markiisia teettämästä pentuetta näiden kahden välillä ja perustamasta siihen pohjautuvaa omaa jalostuslinjaa. Kolmannen sukupolven jälkeen jalostus päättyi kuitenkin umpikujaan, sillä koirat alkoivat olla elinvoimaltaan heikkoja, pienikokoisia ja sairaita. Niinpä markiisi päätti unohtaa uuden linjansa ja vaihtoi koiransa englantilaisiin metsästyskoiriin.


title: Guerlainingriffoni

text: Vuonna 1868 linjaa kuitenkin jatkoi Aimé Guerlain, Guerlain-parfyymitehtaan perustajan Pierre-François Pascal Guerlainin poika, astuttamalla picardiengriffoninartun yhdellä markiisin kasvattamista koirista. Koska jälkeläiset osoittautuivat erinomaisiksi käyttökoiriksi, markiisin tapaan hänkin päätti teettää uusia pentueita edellisenkaltaisista yhdistelmistä - mutta toisin kuin tämä, hän vältti liiallisen sisäsiitoksen aiheuttamia ongelmia käyttämällä jalostukseen sopivin väliajoin myös pointteria. Myöhemmin Guerlain lahjoitti useamman jalostamaansa uuteen rotuun kuuluvan griffonin Venäjän tsaari Nikolai II:lle. Vuonna 1888 guerlainingriffoni nimeltä Sacquine voitti jopa ensimmäiset Ranskassa järjestetyt kenttäkokeet, mutta loistavista metsästysominaisuuksista huolimatta rotu ei saavuttanut suosiota Guerlainin tuttavapiirin ulkopuolella ja se kuoli sukupuuttoon heti 1900-luvun alussa.


title: Okie (albumi)

text: Okie on J. J. Calen kolmas studioalbumi julkaistiin vuonna 1974. Yhdeksän kappaleet äänitettiin Nashvillessa, Tennesseessa ja kolme kappaleet Tulsassa, Oklahomassa.


title: Okie (albumi)

text: Kaikki kappaleet säveltänyt J. J. Cale ellei toisin mainita.


title: Homestead Act

text: Homestead Act (”pientilalaki”) oli Yhdysvalloissa vuonna 1862 säädetty laki, jonka mukaan jokaisella oli oikeus saada hakemuksesta liittovaltiolta 160 eekkeriä (noin 65 hehtaaria) viljelymaata asuttuaan sillä ensin viisi vuotta. Yhdysvalloissa nimitystä "homestead" käytetään erityisesti tämän lain nojalla muodostetuista pientiloista.


title: Homestead Act

text: Alun perin Yhdysvaltojen maanjakopolitiikkana oli myydä valtion maita uudisasukkaille tulojen keräämiseksi valtiolle. Vuoden 1785 säännöksen mukaan yksi henkilö sai ostaa vapaata maata enintään 640 eekkeriä (vuodesta 1800 alkaen 320 eekkeriä) yhden dollarin eekkerihinnalla. Vuonna 1854 hintoja laskettiin vähän kysyttyjen maa-alueiden osalta, mutta useimmille viljelijöiksi haluaville ne olivat silti edelleen liian kalliita.


title: Homestead Act

text: Maan länsiosassa sijaitsevin valtion maiden ilmaista jakamista halukkaille vaadittiin pitkin 1800-luvun alkupuoliskoa, mutta maan itäosien maanomistajat ja työnantajat sekä varsinkin Etelävaltioiden orjanomistajat vastustivat sitä, sillä se olisi aiheuttanut työvoiman virtaamisen pois itärannikolta ja laskenut vanhojen maaomistusten arvoa. Lakiesitys maanjaosta hyväksyttiin Yhdysvaltain edustajainhuoneessa vuosina 1852, 1854 ja 1859, mutta joka kerta senaatti hylkäsi sen. Vuonna 1860 laki hyväksyttiin molemmissa kamareissa, mutta presidentti James Buchanan esti sen voimaantulon veto-oikeudellaan. Kun Etelävaltiot sisällissodan seurauksena irtaantuivat liittovaltion päätöksenteosta, republikaaninen puolue pystyi ajamaan maanjakolain läpi. Presidentti Abraham Lincoln allekirjoitti Homestead Actin 20. toukokuuta 1862.


title: Homestead Act

text: Lain mukaan 160 eekkerin maa-alan hakemiseen oli oikeutettu jokainen 21 vuotta täyttänyt tai perheen päämies, joka oli Yhdysvaltain kansalainen tai hakenut kansalaisuutta, eikä ollut ”kantanut asetta” Yhdysvaltoja vastaan. Maan sai omakseen parannettuaan sitä, rakennettuaan sinne 12x14 jalan kokoisen asumuksen sekä asuttuaan sillä ja viljeltyään sitä vähintään viisi vuotta. Paikalliseen maatoimistoon jätettävässä hakemuksessa oli todistettava viiden vuoden asuminen ja maan parantaminen sinä aikana. Maasta ei joutunut maksamaan mitään, mutta hakijan oli maksettava vähäinen asiakirjojen rekisteröintimaksu. Prosessin alussa oli maksettava 12 dollaria ja lopullista omistusoikeutta haettaessa viiden vuoden kuluttua kuusi dollaria lisää. Maiden hakemiseen olivat oikeutettuja myös vastasaapuneet siirtolaiset, naimattomat naiset ja vapautetut orjat.


title: Homestead Act

text: Vaihtoehtoisesti maan sai omakseen jo kuuden kuukauden asumisen jälkeen, jos maksoi siitä 1,25 dollaria eekkeriltä. Sisällissodan jälkeen Pohjoisvaltioiden joukoissa palvelleiden sotilaiden kohdalla palvelusaika voitiin vähentää viiden vuoden odotusajasta. 160 eekkerin raja johtui siitä, että sen katsottiin tuolloin vastaavan suunnilleen suurinta alaa, jota yksi perhe kykenisi yksinään viljelemään. Lisäksi Yhdysvalloissa tuolloin ja edelleen käytössä oleva maanmittausjärjestelmä jakaa kaiken maan 640 eekkerin eli yhden neliömailin kokoisiin suorakaiteen muotoisiin alueisiin. 160 eekkeriä vastasi tasan yhtä neljännestä tästä perusyksiköstä.


title: Homestead Act

text: Homestead Actin nojalla jaetut maapalstat sijaitsivat pääosin Keskilännessä, Suurten tasankojen alueella ja Yhdysvaltain läntisissä osissa. Ongelmana oli, että köyhemmän maaperän alueilla 160 eekkeriä ei useinkaan riittänyt tuottamaan tarpeeksi viljelijän elättämiseen. Myöhemmin kongressi joutui säätämään täydentäviä lakeja, jotka sallivat Yhdysvaltain tietyissä osissa yli 160 eekkerin maa-alueiden jakamisen. Lisäksi maanjaosta vastannut virasto (General Land Office) ei kyennyt estämään keinottelijoiden harjoittamaa järjestelmän hyväksikäyttöä. 1800-luvun lopussa syntyi niin sanottuja maaryntäyksiä, kun aiemmin suljettuja hedelmällisiä maa-alueita (usein entisiä intiaanireservaatteja) avattiin, ja uudisasukkaat riensivät valtaamaan parhaat maapalat voidakseen vaatia niitä itselleen Homestead Actin nojalla. Kuuluisin tapaus on vuoden 1889 Oklahoman ryntäys.


title: Homestead Act

text: 1800-luvun loppuun mennessä Homestead Actin nojalla jaettiin noin 80 miljoonaa eekkeriä maata noin 600 000 hakijalle. Vuoteen 1934 mennessä oli jaettu 270 miljoonaa eekkeriä maata, mikä vastasi kymmenesosaa valtion omistamasta maa-alasta Yhdysvalloissa. Maita jaettiin 30 osavaltion alueella, suhteessa eniten Nebraskassa, jossa homestead-maat käsittivät 45 prosenttia koko osavaltion pinta-alasta. Homestead Act lisäsi siirtolaisuutta Yhdysvaltoihin, sillä helppo mahdollisuus saada maaomaisuutta houkutteli ihmisiä eri puolilta maailmaa. Se myös edisti maatalouden kehitystä Yhdysvalloissa.


title: Homestead Act

text: Vuonna 1934 säädettiin Taylor Grazing Act -niminen laki, joka siirsi suurimman osan valtion maista pois yhteismaakäytöstä. Sen jälkeen uusia homestead-maita jaettiin enää hyvin vähän, varsinkin kun 1930-luvun lama ja Keskilännen tomumyrskyt vähensivät maanviljelyn suosiota. 1900-luvun jälkipuoliskolla homestead-maita oli saatavissa enää lähinnä Alaskassa. Maan jakaminen Yhdysvalloissa lopetettiin lopullisesti vuonna 1976 säädetyllä Federal Land Policy and Management Act -lailla. Alaskan osalta laki määrättiin astumaan voimaan kymmenen vuoden viiveellä vuonna 1986. Kaikkiaan Homestead Actin nojalla jätettiin yli sadan vuoden aikana noin kaksi miljoonaa maahakemusta, joista noin 40 prosenttia hyväksyttiin.


title: Homestead Act

text: Yksi ensimmäisistä homestead-maista luovutettiin Daniel Freeman -nimiselle miehelle lähellä Nebraskan Beatricea. Hän jätti hakemuksensa 417 muun henkilön tavoin 1. tammikuuta 1863, jolloin laki oli ensimmäistä päivää voimassa. Vuonna 1936 Yhdysvaltain sisäministeriö julisti hänet virallisesti ensimmäiseksi hakijaksi ja hänen tilansa paikalle perustettiin Homestead National Monument -niminen museo. Viimeisen Homestead Actin mukaisen maapalstan sai Kenneth Deardorff Alaskan Stony River -joen varrelta vuonna 1988. Hän oli jättänyt hakemuksensa 1974.


title: Jozef Sládok

text: Jozef Sládok (s. 4. kesäkuuta 1988 Zvolen, Tšekkoslovakia) on slovakialainen jääkiekkopuolustaja, joka pelaa 1. hokejová liga SR:n HC 07 Detvassa. Isokokoinen Sládok on fyysinen puolustava puolustaja, joka on tullut tunnetuksi myös tappelijana.


title: Jozef Sládok

text: Sládok debytoi HKm Zvolenin Extraliga-joukkueessa vain 16-vuotiaana kaudella 2004–2005. Hän pelasi siellä yhden ottelun myös seuraavalla kaudella 2005–2006, jolloin Sládok pelasi miesten pelejä myös kolmen ottelun verran lainalla Slovakian 1. ligan HC 05 Banská Bystricassa.


title: Jozef Sládok

text: OHL-joukkue Plymouth Whalers varasi Sládokin 39. pelaajana . Hän pelasi joukkueessa kaksi seuraavaa kautta, joista jälkimmäisellä kaudella 2007–2008 Sládok voitti kaikkien aikojen ensimmäisenä eurooppalaispelaajana koko OHL:n jäähypörssin 223 minuutillaan. Hän voitti myös Whalersin sisäisen tehotilaston lukemalla +13. Sládokin ura Pohjois-Amerikassa jatkui kaudella 2008–2009 CHL-joukkue Corpus Christi IceRayzissa, mutta hän palasi kesken kauden kuitenkin kotimaahansa ja siirtyi 1. liga -joukkue HKM Lučenecin riveihin.


title: Jozef Sládok

text: Alkukaudella 2009–2010 Sládokille kertyi yksi ottelu sekä HKm Zvolenin Extraliga-joukkueessa että 1. ligan HC 07 Detvassa. Joulukuussa 2009 hän siirtyi Yhdistyneen kuningaskunnan toiseksi korkeimmalla sarjatasolla EPIHL:ssä pelanneeseen Romford Raidersiin. Kaudeksi 2010–2011 Sládok siirtyi sarjatasoa ylemmäs EIHL-joukkue Hull Stingraysiin. Hän sijoittui 193 minuutillaan liigan jäähypörssissä seitsemänneksi. Kaudeksi 2011–2012 Sládok siirtyi pelaamaan samaa sarjaa Edinburgh Capitalsin riveihin. Hän sijoittui 158 minuutillaan EIHL:n jäähypörssissä yhdeksänneksi. Kaudeksi 2012–2013 Sládok palasi sarjatasoa alemmas EPIHL:ään ja siirtyi Peterborough Phantomsin joukkueeseen. Hän sijoittui 183 minuutillaan sarjan jäähypörssissä kolmanneksi.


title: Jozef Sládok

text: Kesken toisen Phantoms-kautensa 2013–2014, siirtotakarajalla helmikuussa 2014 Sládok siirtyi loppukauden kattavalla sopimuksella Mestis-joukkue HC Keski-Uusimaahan. Hän sai heti debyytissään ottelurangaistuksen ryntäämisestä taklattuaan LeKin Henri Tammista. Sládok tuomittiin kahden ottelun pelikieltoon ja hän sai loppukaudella myös useita helppoja rangaistuksia maineensakin vuoksi. Kauden 2014–2015 kynnyksellä, syyskuussa 2014 Sládok palasi kotimaahansa ja siirtyi vuoden mittaisella sopimuksella hänelle aiemmin yhden ottelun verran tuttuun HC 07 Detvaan, 1. ligaan. Sládok oli joukkueen tehokkain puolustaja tehoilla 8+20=28, joilla hän sijoittui liigan puolustajien pistepörssissä viidenneksi. Sládok voitti myös Detvan sisäisen tehotilaston lukemalla +30. Hän voitti myös 1. ligan jäähypörssin 184 minuutillaan, kuten myös pudotuspeleissä jaetusti HK Spišská Nová Vesin Matej Hamrákin kanssa 45 minuutillaan. Sládok voitti kauden päätteeksi mestaruuden. Myös kaudella 2015–2016 hän oli Detvan tehokkain puolustaja tehoilla 5+12=17 ja voitti taas 1. ligan jäähypörssin 158 minuutillaan, kuten myös pudotuspeleissä 33 minuutillaan.


title: Jozef Sládok

text: Sládok pelasi alle 18-vuotiaiden MM-kilpailuissa vuonna 2006 ja World U-17 Hockey Challengessa vuonna 2005.


title: Vijay (näyttelijä)

text: Joseph Vijay (s. 22. kesäkuuta 1974 Madras, Tamil Nadu), tunnetaan pelkästään nimellä Vijay, on intialainen näyttelijä, playback-laulaja ja tuottaja, joka työskentelee tamilinkielisessä elokuvateollisuudessa. Hän on elokuvantekijä S. A. Chandrasekharin ja laulaja Shoban poika.


title: Luettelo Muumimuseon muumitaloista ja -kuvaelmista

text: Tällä sivulla luetellaan muumitalot ja kolmiulotteiset kuvaelmat, jotka kuuluvat Tampereen taidemuseon "Muumilaakson kokoelmaan". Kokoelmaa esitellään Muumimuseossa Tampereella. Kuvaelmat ovat suurimmaksi osaksi Tove Janssonin elämänkumppanin Tuulikki Pietilän tekemiä.


text: Kuvaelmista neljä on triptyykkejä. Teosten pohjat ovat suorakaiteen tai neliön muotoisia, ellei toisin mainita. Töiden koot vaihtelevat, mutta valtaosa teoksista on alle 53 senttimetriä korkeita. Suurin teos on "Muumi-Talo" ja pienin "Suuri simpukka".


title: Frankin Parantola

text: Frankin Parantola on suomenkielinen rockyhtye. Orkesterin kokoonpano vakiintui nykyiselleen syksyllä 2010. Frankin Parantolan taustalta löytyy useita bändejä, joissa jäsenet ovat vaikuttaneet vuosien varrella (mm. Stigma, Kuolleet Intiaanit, Joo Joo miehet). Frankin Parantolan lähtökohtana on tehdä musiikkia, jossa on sisältöä. Frankin Parantolan vahvuutena on sitoa tekstit ja sävelet kulkemaan käsi kädessä luoden samalla jotain nostalgista ja samalla jotain uutta. Frankin Parantola lähestyy musiikkia progressiivisella otteella ollen kuitenkin yllättävän pop. Frankin Parantola julkaisi yhtyeen nimeä kantavan ensimmäisen pitkäsoittonsa 31.1.2014.


title: Frankin Parantola

text: Albumit:


title: Frankin Parantola

text: Singlet:


title: Frankin Parantola

text: Videot:


title: Diao Yinan

text: Diao Yinan, 刁|亦|男, Diāo Yì'nán, (s. 1969 Xi'an, Shaanxi) on kiinalainen elokuvaohjaaja, käsikirjoittaja ja ajoittain myös näyttelijä. Hänen elokuvansa "Bai Ri Yan Huo" ('Musta hiili, ohut jää') sai vuonna 2014 Berliinin elokuvajuhlien Kultainen karhu -palkinnon


title: Diao Yinan

text: Diao valmistui 1992 Teatterin keskusakatemiasta ja on työskennellyt käsikirjoittajana ohjaajien Shi Runjiu ja Zhang Yang kanssa. Diao on ohjannut kaksi omaa elokuvaa, vuonna 2003 valmistuneen "Uniform" ja vuonna 2007 valmistuneen "Night Train", jonka ensi-ilta oli Un Certain Regard -kilpailussa vuonna 2007 Cannesin elokuvajuhlilla.


title: Kultakeskus

text: Kultakeskus Oy on Suomen suurin jalometallialan yritys.


title: Kultakeskus

text: Kultakeskus perustettiin vuonna 1897, jolloin kultaseppä Nestor Westerback perusti Helsinkiin kultasepänliikkeen. Hopeatuotteiden valmistus alkoi Hämeenlinnassa vuonna 1918. Kultakeskus Oy:n uudet tuotantotilat valmistuivat Hämeenlinnaan vuonna 1975. Nykyisin Kultakeskuksens koko toiminta on keskitetty Hämeenlinnan tehtaalle. Kultakeskus osti vuonna 1989 Auran Kultaseppä Oy:n Turusta, vuonna 2000 Jucka´s design Oy:n Imatralta, vuonna 2008 Kultateollisuus Oy:n liiketoiminnan Turusta ja vuonna 2010 Suomen Rahapaja Oy:n palkitsemisliiketoiminnan Vantaalta. Myös kaikkien näiden tuotanto on siirtynyt Hämeenlinnaan.


title: Kultakeskus

text:
Suomen hopeatuotteiden valmistuksesta Kultakeskuksen osuus on noin 85 % Kultakeskuksella on vähittäisliikeasiakkaita Suomessa yli 500, Ruotsissa 80 ja Norjassa 30. Lisäksi yritys vie tuotteita mm. Venäjälle ja Viroon.
Kultakeskuksen tuotevalikoimiin kuuluu timantti-, kulta- ja hopeakoruja, ruoka- ja kahvipöydän hopeita, tina-, pronssi- ja kristalliesineitä, mitaleja, pokaaleja sekä teollisuudessa tarvittavia platinatuotteita. Kultakeskus valmistaa tai välittää useita kellomerkkejä. Suuri osa valmistuksessa käytettävistä jalometalliraaka-aineista saadaan Suomesta.


title: Kultakeskus

text: Kultakeskus Oy työllistää noin 85 työntekijää. Yritys työllistää myös 15 alihankkijayrittäjää Suomessa. Kultakeskus on valmistanut monien kansainvälisesti tunnettujen suomalaisten suunnittelijoiden tuotteita.


title: Jungfraubahn

text: Jungfraubahn (lyhenne JB) on sveitsiläinen rautatieyhtiö, joka toimii Keski-Sveitsissä Bernin Alpeilla. Yhtiön kotipaikka on Interlaken. JB:n omistaa pörssinoteerattu liikenneyhtiö Jungfraubahn Holding AG.


title: Jungfraubahn

text: Jungfraubahnin rata Kleine Scheideggistä Jungfraujochille rakennettiin vaikeissa olosuhteissa lähes 20 vuoden ajan. Rata otettiin käyttöön useassa vaiheessa vuosina 1898–1912:


title: Jungfraubahn

text: Alun perin Jungfraubahn aloitti toimintansa vuonna 1894. Nykyinen Jungfraubahn AG on aloittanut yritysjärjestelyjen seurauksena 30.6.1994.


title: Jungfraubahn

text: Jungfraubahn omistaa Jungfraujochin radan lisäksi junakalustoa henkilö- ja tavaraliikennettä varten, asema-, ravintola- ja myymälätiloja sekä 12 megawatin vesivoimalaitoksen Lütschentalissa, Schwarze Lütschine -joessa. Yhtiön liikevaihto oli vuonna 2014 77 milj. Sfr. Liikevaihdosta 54 milj. Sfr kertyi matkalipputuloista, 15 milj. Sfr sähköenergian myynnistä. Yhtiön liikevoitto oli 24 milj. Sfr eli 31 % liikevaihdosta. Henkilöstön määrä oli 136.


title: Jungfraubahn

text: Jungfraubahnin rataverkon pituus on 9,3 kilometriä, josta tunnelia on 7,6 km. Rataverkko on kapearaiteinen (1000 mm) ja varustettu koko matkaltaan hammasrattain.


title: Jungfraubahn

text: Rata on ollut alusta alkaen sähköistetty. Aluksi käyttöjännite oli kolmivaiheinen 650 V 40 Hz. Vuonna 1960 jännite muutettiin 1 125 voltiksi ja taajuus yleisen sähköverkon mukaiseksi 50 hertziksi. Jungfraubahnin rata on Gornergratbahnin ohella toinen kolmivaiheisella sähkönsyötöllä toimivista rautateista Sveitsissä. Vaihejohtimista kaksi on ajolankoja. Kolmas vaihe on maan potentiaalissa ja "johtimina" toimivat käytännössä kiskot.


title: Jungfraubahn

text: Yhtiön rata ei liity teknisesti muihin rautateihin, mutta Kleine Scheideggissä on vaihtoyhteys Wengernalpbahnin juniin, sekä Grindelwaldin että Lauterbrunnenin suuntaan.


title: Jungfraubahn

text: Junaliikenne Jungfraujochille on ympärivuotista. Junia kulkee kesäkaudella (huhtikuulta lokakuulle) kaksi tunnissa, talvikaudella tunneittain. Matka vuorelle kestää 52 minuuttia, alaspäin muutaman minuutin vähemmän.


title: Jungfraubahn

text: Solassa kävi vuonna 2014 noin 866 000 matkailijaa. Vuonna 2015 rikkoutui miljoonan matkustajan raja, kun vuorelle matkusti 1 007 000 kävijää.


title: Alppivarjohiippa

text: Alppivarjohiippa ("Epimedium alpinum") on varjohiippojen sukuun kuuluva laji. Se on monivuotinen ruohovartinen kasvi. Lehtilapa on kaksinkertaisesti kolmisorminen ja lehdyköiden muoto on herttamainen. Kukinto on harsumainen terttu. Kukkien reunat ovat punertavia ja keskemmältä olevat kukan mesilehdet ovat keltaisia. Hedelmä on muodoltaan kota. Alppivarjohiippa viihtyy varjossa ja kostealla paikalla. Se on lähtöisin Euroopan kaakkoisosista ja sitä käytetään Suomessakin koristekasvina. Se kukkii toukokuulta kesäkuulle. Lisäys jakamalla tai juuripistokkaista.


title: Pikkupaha

text: Pikkupaha on tamperelais-eteläpohjalainen rockyhtye. Pikkupahan historia on pitkä ja vuosiin mahtuu paljon. Pikkupahan rosoinen rock flirttailee moneen suuntaan, kansanlauluista punkkiin ja valssista vanhaan jazziin. Pikkupaha voitti Rocklyriikka-kilpailun vuonna 2004. Esikoisalbumi "Epävakaa" julkaistiin keväällä 2005. Tätä ennen bändi ehti julkaista yhden omakustannepitkäsoiton, "Polttaa". Viimeisin levy "Leikki" ilmestyi 2010.


title: Pikkupaha

text:
Albumit
Singlet / EP:t
Mukana muissa julkaisuissa


title: Indila

text: Indila, oikealta nimeltään Adila Sedraia (s. 26. kesäkuuta 1984 Pariisi), on ranskalainen laulaja ja lauluntekijä. Hänen ensimmäinen soolosinglensä, ”Dernière Danse”, julkaistiin loppuvuodesta 2013. Sitä ennen hän on esiintynyt muun muassa Youssouphan kappaleella. ”Dernière Danse” on sijoittunut parhaimmillaan Ranskan singlelistalla toiselle sijalle.


title: Indila

text: Indilan ensimmäinen albumi, "Mini World" julkaistiin vuonna 2014. Albumin toisena singlenä julkaistiin kappale ”Tourner dans le vide” ja kolmantena singlenä ”S.O.S”. Albumi oli 32 peräkkäistä viikkoa Ranskan albumilistan kymmenen parhaan joukossa. Se sai Ranskassa timanttilevyn 500 000 kappaleen myynnistä, ja sitä on myyty Ranskan ulkopuolella 150 000 kappaletta.


title: Hamilton Groove

text: Hamilton Groove on jazz- ja bluesvivahteita yhdistelevä suomalainen rockyhtye. Yhtye on perustettu vuonna 2006 Seinäjoella.


title: Hamilton Groove

text: Yhtyeen alkuperäiseen jäsenistöön kuuluivat Antti Vainikainen (laulu), Jaakko Elenius (koskettimet) ja Pekko Hokkanen (rummut). Jo vuoden 2006 joulukuussa yhtye teki treenikämppädemon, jolla olivat muun muassa kappaleet ”Donkey”, ”Pirate” ja ”Lost”. Tällöin yhtyeeseen liittyi kitaristi Markus Välimaa. Hamilton Groove harjoitteli talven aikana ahkerasti ja nauhoitti seuraavana keväänä Soundwall-studiolla Seinäjoella toisen promolevyn, joka myöskin sisälsi kappaleet ”Man man show”, ”Vinnie the butcher” ja ”Black sheep”. Vuoden 2007 keväällä basistiksi saatiin Mari Kroter ja yhtye keskittyi yhteissoiton hiomiseen ja uusien kappaleiden tekemiseen. Satunnaisesti keikoilla sekä juuri äänitetyllä promolla vierailivat Lost Horns eli Arto Panula (trumpetti) ja Tom Peltonen (saksofoni).


title: Hamilton Groove

text: Keväällä 2008 keikoille mukaan löydettiin Lasse Asu, joka elävöitti livemeininkiä saksofonin soitollaan. Asu vakiinnutti paikkansa Hamilton Grooven jäsenenä lähes välittömästi ja pian yhtye aloitti lähti jälleen Soundwallin studiolle uusien kappaleiden kanssa. Pitkäsoitto nauhoitettiin viikossa ja vuoden 2009 alussa tulevalta albumilta julkaistiin promo, joka sisälsi kappaleet ”Mona”, ”Moonglow motel” ja ”Just another lie”. Esikoisalbumi "Motel" julkaistiin 4. lokakuuta 2009 Moby Discin kautta. Levyn kansitaiteen maalasi yhtyeen pitkäaikainen toveri Olli Kiviluoto, joka suunnitteli myös levystä julkaistun promon kannet. "Motelin" äänityksestä, miksauksesta ja masteroinnista vastasi Sami Jormanainen.


title: Hamilton Groove

text: Hamilton Grooven toinen pitkäsoitto, "Kingdom of nothing", ilmestyi 14. maaliskuuta 2012. Levy julkaistiin Moby Discin ja Secret Entertainmentin yhteisjulkaisuna. Se painatettiin CD:n lisäksi myös vinyylinä. Albumin musiikin sävellykseen ja sovitukseen ovat osallistuneet kaikki yhtyeen jäsenet. Graafisen ulkoasun suunnitteli toistamiseen Olli Kiviluoto. Levyn nauhoitti Hannu Lamminmäki ja hänen liikkuva studionsa. Levyn kappaleita sitoo teemallisesti yhteen rakkaus eri muodoissaan. Se voi olla hulluutta, himoa tai huolta maailman tilasta.Albumit:


title: Hamilton Groove

text: Singlet / EP:t


title: Bismarck Bobcats

text: Bismarck Bobcats on yhdysvaltalainen, Pohjois-Dakotan Bismarckin kaupungista kotoisin oleva juniorijääkiekkojoukkue joka pelaa tällä hetkellä North American Hockey Leaguen keskisessä divisioonassa. Se aloitti toimintansa vuonna 1997. Joukkue pelaa kotipelinsä V.F.W. Sports Centerissä.


title: Päästökompensaatio

text: Päästökompensaatio, ilmastokompensaatio tai hiilikompensaatio () tarkoittaa rahallista hyvitystä, jolla pyritään kumoamaan aiheutettujen kasvihuonekaasupäästöjen vaikutukset rahoittamalla päästöjen vähentämiseen tähtääviä toimia toisaalla. Valtio, yritys, yhteisö tai yksilö voi hyvittää aiheuttamiaan päästöjä rahoittamalla esimerkiksi uusiutuvan energian tuotantoa tai puiden istuttamista. Usein tavoitteena on toiminnan hiilineutraalius eli se, ettei toiminta vaikuta ilmaston lämpenemiseen.


title: Päästökompensaatio

text: On olemassa palveluntarjoajia, joiden kautta yksilöt tai yritykset voivat maksaa vapaaehtoista päästömaksua hyvittääkseen aiheuttamiaan kasvihuonekaasupäästöjä. Tunnetuin esimerkki lienee lentomaksu, lentomatkustamisesta maksettava vapaaehtoinen päästökompensaatiomaksu.


title: Päästökompensaatio

text: Päästöjen kompensoinnin muotoja ovat myös Kioton pöytäkirjassa määritellyt joustomekanismit: päästökauppa, yhteistoteutus ja puhtaan kehityksen mekanismi. Sen sijaan, että valtio vähentäisi omia päästöjään saavuttaakseen sille pöytäkirjassa määritellyt päästövähennysvelvoitteet, se voi rahoittaa päästöjen vähentämistä muissa maissa. Tarkoituksena on, että toimenpiteet kohdistuisivat sinne, missä päästöjen vähentäminen on kustannustehokkainta.


title: Päästökompensaatio

text: Organisaatiot kompensoivat aiheuttamiaan hiilidioksidipäästöjä tukemalla hiilidioksidipäästöjä rajoittavia toimia organisaationsa ulkopuolella. Päästöjen kompensoinnissa organisaatio ostaa päästövähennyksiä, jotka ovat tulleet esimerkiksi energiatehokkuudesta.


title: Päästökompensaatio

text: Kasvihuonekaasupäästöjen kompensointia on kritisoitu siitä, että niiden avulla voidaan välttää päästövähennystarpeet ja jatkaa saastuttavaa toimintaa. Päästöjen hyvittäminen johtaa tavoiteltuun lopputulokseen vain, mikäli kompensaatiomaksuilla saavutetut päästövähennykset ovat pysyviä ja sellaisia, joita ei muussa tapauksessa olisi toteutettu. Erityisesti metsittämällä toteutettuja päästökompensaatiohankkeita on kritisoitu siitä, että päästövähennysten pysyvyyttä ei voida taata: metsä voi palaa tai se voidaan hakata, jolloin puiden ilmakehästä sitoma hiili vapautuu takaisin ilmakehään. Lisäksi istutusmetsät saattavat vähentää luonnon monimuotoisuutta ja viedä viljelyskelpoista maa-alaa.


title: Päästökompensaatio

text: Päästövähennysten laadun ja luotettavuuden varmistamiseksi päästökompensaatiohankkeille on kehitetty sertifikaatteja, kuten WWF:n ja muiden kansalaisjärjestöjen kehittämä Gold Standard.


title: Brookings Blizzard

text: Brookings Blizzard on yhdysvaltalainen, Etelä-Dakotan Brookingsin kaupungista kotoisin oleva juniorijääkiekkojoukkue joka pelaa tällä hetkellä North American Hockey Leaguen keskisessä divisioonassa. Se aloitti toimintansa vuonna 2005. Joukkue pelaa kotipelinsä Larson Ice Centerissä.


title: Minot Minotauros

text: Minot Minotauros on yhdysvaltalainen, Pohjois-Dakotan Minotin kaupungista kotoisin oleva juniorijääkiekkojoukkue joka pelaa tällä hetkellä North American Hockey Leaguen keskisessä divisioonassa. Se aloitti toimintansa vuonna 2011. Joukkue pelaa kotipelinsä Maysa Arenassa.


title: MediaPro Music

text: MediaPro Music on romanialainen levy-yhtiö, joka on osa Media PRO Groupia. Vuonna 1997 perustettu levy-yhtiö on yksi merkittävimmistä Romaniassa.


title: Zomboy

text:
Joshua Mellody, tunnetaan paremmin nimellä Zomboy, on brittiläinen elektronisen musiikin tuottaja ja DJ.
Zomboyn debyytti "Game Time EP" julkaistiin vuonna 2011 Never Say Die Recordsin kautta. Hänen debyytti-EP oli Beatportin top 5 dubstep-listalla yli 8 viikkoa. Vuoden lopussa hänen musiikkiaan ja remixejään lisensoitiin isommille levy-yhtiöille, kuten Warnerille ja Ministry of Soundille.


title: Zomboy

text: Vuonna 2012 Zomboy julkaisi toisen albuminsa "The Dead Symphonic EP". Maaliskuussa 2013 hän julkaisi singlen "Here to Stay", jossa oli mukana Lady Chann. Syyskuussa 2013 hänen "Reanimated EP" julkaistiin kahdessa osassa.


title: Zomboy

text: Zomboy on ottanut vaikutteita muun muassa Skrillexiltä ja Ruskolta.


title: TRS-80

text: TRS-80 ("Tandy/Radio Shack, Z-80 microprocessor") nimitystä käytettiin useasta mikrotietokone-mallisarjasta, joita valmisti Tandy Corporation ja joita se myi Radio Shack -kauppaketjussaan.